Anvar Jo’raboyev. So’z — basharning jonbaxsh o’zagi. | Xurshid Davron kutubxonasi\nAnvar Jo’raboyev. So’z — basharning jonbaxsh o’zagi.\nMuallif Adib: Muborak kun, Qardosh Turk xalqlari tarixi, adabiyoti, madaniyati 14.12.2013 izoh yo'q\nБошимиз эгик, кўнглимиз синиқ ўша аламли кунларда Чингиз Айтматовнинг “Правда”даги “Қайта қуриш, ошкоралик—омонлик дарахти” мақоласи чақиндай чақнайди! “Ўзбек меҳнаткашларининг мамлакат учун қилган ишларини айтаверсак, уларнинг бари таъзимга лойиқ юмушлардир. Кадим ўзбек маданиятининг Ўрта Осиёга кўрсатган таъсирини Кўҳна Византиянинг қадим Русга кўрсатган таъсири билан қиёслаш мумкин. Ўзбекистон бизнинг Шарқдаги сўзимиз-у юзимиз эди, бугун ҳам худди шундай. Йўқ, ўзбек халқининг тоза чеҳрасига ҳеч нарса доғ сололмайди!” деб ёзганди адиб. Яқиндагина бошига кулфат тушганига қарамай, Айтматов мақоласида биз ўзбекларни ҳимоя қилганди, халқимиз ҳақида бири-иккинчисидан-да чиройли гаплар айтганди!\nСЎЗ- БАШАРНИНГ ЖОНБАХШ ЎЗАГИ\nЧингиз Айтматов ҳакида\nинг тўққиз юзу олтмиш учинчи йилда совет адабиёти тарихида бир йўла икки сенсация юз берди!\nБиринчиси: адабиётга атиги етти йил илгари кириб келган, номини деярли ҳеч ким билмайдиган, олис қишлоқда туғилиб ўсган собиқ зоотехник «Тоғу чўллар қиссалари» китоби учун Иттифоқнинг энг олий унвони — Ленин мукофоти лауреатига сазовор бўлди!\nИккинчиси: у ўттиз беш ёшда эди. Унгача бу ёшдаги ҳеч қайси ёзувчию шоир бундай мукофотга сазовор бўлмаганди. Шуни ҳам таъкидлаш жоизки, ўша 1963 йилдан 1991 йилнинг декабригача яъни то Совет Иттифоқи тарқалгунича бундай мукофот ўттиз беш ёшли бошқа бирор адибга насиб қилмади.\nОрадан қирқ беш йил ўтгач, икки минг саккизинчи йилнинг февралида адабиётда тағин сенсация содир бўлди. Бу гал дунё адабиётида: аллақачон жаҳон адабиёти классиги деб тан олинган ( ҳаётлигида бундай улуғ рутбага эришган ёзувчилар ниҳоятда оз) ўша лауреат,Чингиз Айтматовнинг асарлари, ЮНЕСКОнинг маълумотига кўра, хорижий тилларга таржима қилиниш бўйича биринчи ўринни эгаллабди: қиссаларию романлари бир юзу етмиш тилга ўгирилибди! Ер юзида Китоб пайдо бўлганидан буён ҳеч қайси адибнинг асарлари шунча тилга таржима қилинмаган экан! Айтматовнинг хорижда чоп этилган китоблари сони эса етмиш миллиондан ошганди! Унинг ҳар бир янги китоби шов-шувга айланар, қизғин мунозараларга сабаб бўларди. Асарларини гарчанд энг катта, ҳатто, миллион-миллион нусхада чоп этишса-да, дўконлардан топишнинг иложи йўқ, чунки сотувга чиқиши биланоқ,тугаб қоларди. Кутубхоналардан олиб ўқиш учун эса ойлаб навбатда туриларди. Унинг қиссасию романлари бўйича энг йирик кино-студияларда фильмлар олинар, асарлари асосида Анқара,Вашингтон,Вена, Деҳли, Истанбул, Москва, Нью-Йорк, Парижу Пекин каби шаҳарлардаги нуфузли театрларда нафақат драматик спектакллар,балки операю балетлар ҳам саҳналаштириларди. Унинг асарлари Европа ва Осиёдаги ўнлаб мамлакатларнинг мактаблари,институту университетларининг ўқув дастурларига киритилган. Бир неча давлатлар, чунончи, Австрия, Германия, Туркия ҳамда Японияда вақти-вақти билан Айтматов кунлари ўтказилиб, уларда ёзувчининг ҳаётию фаолияти ҳақида жамоат ва давлат арбоблари, адабиётшуносу санъаткорлар ўзларининг дил сўзларини айтишар, сўнг асарлари асосида тайёрланган фильму спектакллар кўрсатиларди.\nАйтматов жаҳонда адабиёт бўйича таъсис этилган Нобелдан бўлак (унинг бу мукофотга номзоди туркий дунё намояндалари томонидан 2008 йилнинг мартида кўрсатилганди. Аммо, минг афсуски…) барча мукофоту унвонлар, шунингдек, қатор мамлакатларнинг нуфузли орденлари билан ҳам тақдирланган. Дунёдаги бошқа бирор адиб ҳозирча бунақанги юксак эҳтиромга сазовор бўлгани йўқ. Унинг Австралия, Америка,Африка, Европа ва Осиё қитъаларидаги юзлаб мамлакатларда миллионлаб мухлислари бўлиб, улар орасида кексаю ёшлар, турли касб эгалари билан бир қаторда, Императору қироллар, герцогу президентлар ҳам анча.\n2004 йилнинг июлида миокардинфарктини бошидан кечирган адибнинг юраги зудлик билан Туркияда операция қилиниши зарурлигидан хабар топган Россия Президенти Владимир Путин Москвадан Бишкекка энг замонавий тиббий ускуналар билан жиҳозланган самолёт ва уч-тўрт нафар доктор жўнатади ( Путин Чингиз акани ўзининг севимли ёзувчисигина эмас,маънавий устозларидан бири деб ҳам ҳисобларкан). Ва ўша самолётда Анқарага ҳарбий-тиббий Академия клиникасига олиб келинган Айтматовни муваффақиятли операция қилишади (ушбу жараён бошида… мамлакатнинг ўшандаги Президенти Аҳмад Нежет Сезер ва собиқ Президенти Сулаймон Демирэл туришганди). Адибнинг асарларини Туркияда нафақат бу икки давлат арбоби, балки бутун турк халқи юрак-юракдан ардоқлайди.\nХудо ноёб истеъдод, фавқулодда зеҳну заковат берган адиб Сўз билан бемалол тиллашарди. Ёзувчининг тоғлардай пурвиқор, шунқордай шиддатли,самодай сокин, ханжардай ўткир, баҳор насимидай тароватли жумлалари умидини йўқотганларга некбинлик бағишлар, адашганларни ҳақ йўлига бошлар, юракларнинг сўқир кўзларини очар, дилларга эзгулик уруғларини сочарди. У қаҳрамонларининг сийратини тадқиқ этишдек нозик юмушни ҳам қойиллатиб уддаларди. Уларнинг қалбларини китобхонлар қалби билан Сўздан яратган ришталари орқали чамбарчас боғлаб,қалбни ижод манбаига айлантирганди! Адиб сўнгги даврларда “капиталистик реализм”нинг (таъбир жоиз бўлса, шундай атама “кашф” этишга жазм қилдим…) моддиюнлиги, “социалистик реализм”нинг сиёсий ўйинларидан, оммавий маданиятнинг хуружларидан ўзлигини йўқота бошлаган Адабиётни асл ҳолига қайтариш мақсадида уни ёлғонлару чала ҳақиқатдан,такаббурлигу риёдан,иккиюзламачилигу айёрликдан,номардлигу қўрқувдан, ёвузлигу сохталикдан, виждонсизлигу беҳаёликдан халос этиш учун бутун жисми-жонини бағишлаганди…\nАйтматовнинг тағин бир новаторлиги шундаки,у Адабиётни унинг оёғини Ердан узмаган ҳолда Коинотга олиб чиқиб,унга Планетар тафаккур ато этди,ушбу тафаккурга эса толерантлик — ўзгалар фикрига сабру бардош ила муносабат билдириш ақидасини пайвандлади. Худди шу толерантлик унинг ташаббуси билан барпо этилиб,ёзувчи 1986 йилдан умрининг охиригача президенти бўлган “Иссиқкўл форуми” фаолиятида етакчи ўрин эгаллаганди. Шу боис ҳам монанди йўқ ушбу халқаро ҳаракат фаоллари: дунё қарашлари бир-бирларига тамомила зид бўлган жаҳонга машҳур олимлару ижодкорлар қўлни- қўлга беришиб, сайёрамиздаги қатор долзарб муаммоларнинг ҳал этилишига ижобий таъсир кўрсатган бир қанча концепциялар яратишганди.\nБир қараганда, Айтматовнинг Адабиётдаги йўли силлиққина кечганга ўхшайди.Аммо…\nЭллигинчи йилларнинг ўрталарида — унинг дастлабки асарлари, шу жумладан,“Жамила”си чиққач, ёш ёзувчининг бошига шунчалар маломат ёғилдики. “Бу қаламкашнинг қаҳрамонларида қирғизлардан ҳеч вақо йўқ, чунки у халқ ҳаётини ҳам, қирғиз тилини ҳам билмайди”,дея дунёни бузишганди бир гуруҳ…қирғизлар.\nҲолбуки, у ҳудудига Шакардан ташқари тағин икки-уч овул кирувчи қишлоқ кенгашига ўсмирлик пайтидаёқ котиб этиб тайинланган, бир неча йил мобайнида шу овулларни пиёдаю отда кезиб, қишлоқ ҳаётининг пасту баланди, овулдошларининг Қалблари билан танишишга, уларнинг ташвишларию қувончларини биргаликда баҳам кўришга муваффақ бўлганди.\nИжодини қирғиз тилида бошлаб (бир неча ҳикоялари, Ленин мукофоти лауреати берилган китобига кирган “Биринчи ўқитувчи”,“Момо ер”, “Сарвқомат дилбарим” каби қиссаларини қирғизчада битганди), кейин русча ёзишга ўтган адибнинг матбуотда чиққан илк иншоси “Қирғиз тилинин терминологияси ҳақида” (1952 йил) деб аталган бўлиб, унда тил бўйича энг долзарб муаммолар ҳақида фикр юритилганди.\nШунингдек, у рус тилидан қирғизчага ўгирилган туркум шеърларнинг тилини профессионал даражада таҳлил қилганди.\nФранцуз адиби Луи Арагон “Жамила”ни она тилига ўгириб, ўзи битган сўзбошисида Айтматов ҳамда унинг ушбу қиссасига катта баҳо бергач, асар инглиз, немис,испан… тилларига ҳам таржима қилиниб, олдинига Европа, сўнг бутун дунё китобхонларининг севимли китобига айланганди. “Жамила” Чингиз Айтматовнинг Қирғизистону қирғизларни жаҳонга танитиш борасидаги биринчи, аммо ниҳоятда қутлуғ қадами ҳисобланади ҳам.\nЁзувчининг кейинги асарлариям қирғизларни дунёга олиб чиқишда бебаҳо аҳамият касб этганди. Ва ўшанда “Чингиз дегани — қирғиз дегани, қирғиз дегани — Чингиз дегани” ибораси пайдо бўлганди.\nАдиб юртию юртдошларини нафақат ҳар сатрида миллий руҳ уфуриб турган асарлари,балки маданиятию фольклорининг тарғиботи орқали жаҳонга таништиришга уринарди. Шунингдек, ушбу бетакрор қадриятлар, айниқса, қирғиз тилини бутун вужуди билан балою қазолардан ҳимоя қиларди ҳам.\n“Айримлар халқимиз ҳақида гап борганида, қирғизлар ўтмишда маданиятсиз эди”, дейишади. Объектив ва субъектив сабаблар,жумладан, бошимиз, кўпинча озодлик учун олиб борилган курашлардан чиқмагани боис бизни европаликларга насиб этган санъат турлари, дейлик, опера, балет,рассомлик, меъморлик… четлаб ўтди. Лекин бу қадимий халқлардан бири ҳисобланмиш қирғизларга “ ўтмишда маданиятсиз эди” деган айб тақашга асос бермайди. Ўз ёзувимиз бўлган: кўҳна Урхун-Энасой ёзувлари аждодларимизнинг ҳам ёзуви ҳисобланарди. Аммо бизда халқ оғзаки ижоди ниҳоятда гуллаб-яшнаганди. Катор- қатор етук достонлар яратганмиз.Улар оғиздан-оғизга ўтиб, ҳозирги замоннинг адабий уммонини безаб турибди, айниқса, “Манас” достони. Бу бебаҳо асарлар савияси баланд,ўн минглаб шеърий сатрлардан иборат. Уларга бўлган қизиқиш дунёда тобора ортиб бормоқда. Мен ҳар сафар “Манас”ни ўқиганимда ота-боболарим бундан бир неча асрлар илгари шундай мўътабар асар яратишганидан чексиз фахрланиб, кўзларимни қувонч ёшлари қоплайди…\n“Биз, қирғизлар,ўзгаларнинг маданиятига зор бўлмаганмиз ва ҳозир ҳам зор эмасмиз.Худо бизга етарлича маданият ато этган”, — деганди мен билан суҳбатда,доно бахшиларимиздан бири Саяқбой Коралаев. Унинг фикрига юз фоиз қўшиламан”. Айтматов бу сўзларни минг тўққиз юзу саксон бешинчи йилнинг қишида, Кирғизистон пойтахтида бўлиб ўтган катта бир йиғинда айтганди. Ўшанда билингвизм — икки тиллилик муаммолари ҳақидаям аччиқ-аччиқ гаплар бўлувди. “Билингвизм икки — бири жаҳонда тан олинган, иккинчиси маҳаллий миллий тилнинг параллел фаолияти дегани. Бунда ўзаро тенглик қоидаси ҳукмрон бўлиши шарт. Яъни бир тил иккинчисини камситмаслиги, топтамаслиги керак. Айримлар қайси тилнинг фойдали иш коэффиценти қанча кўп бўлса, ўшанинг амри вожиб бўлади, деган тушунчани билингвизмда ҳам қўллашга уринмоқда. Бу ҳол техникада ҳисобга олинади, холос. Лекин маданияту тил соҳасида қўлланилса, жаҳон саҳнасига чиқиб олган тил шеригини шундай хўрлайдики, охири, ассимиляция ҳолати юз беради ёки бошқача қилиб айтганда, ўша ожизгина маҳаллий тил бора-бора, буткул йўқолади.\nКўплаб тилларнинг ана шу тарзда ўлиб кетганига мозий гувоҳ. Фожиа шундаки, бу тиллар ҳеч қачон қайта тикланмайди. Натижада у ёки бу халқнинг маданияти инқирозга юз тутади. Ўйлайманки, буюк рус тили Ўрта Осиёдаги маҳаллий тиллар тақдирига ҳеч қачон таҳдид солмайди.\nЛекин… шуни ҳам таъкидлашни истардимки, ҳозир тил масаласида Кирғизистонда ғалати ҳол ҳукм сурмоқда. Республикамиз аҳолисининг маълум қисми, аниқроғи, шаҳарда истиқомат қилувчи қирғизларнинг аксарияти ўз она тилини билмайди, билганлари эса чала билади, табиийки,миллий урф-одатларни ҳам, чунки тил билан миллий маданият чамбарчас боғлиқда. Салбий оқибатларга олиб келувчи бу нохуш вазиятни бартараф этиш учун қирғиз тилига ҳам давлат тили мақоми берилиб, унинг нуфузини кўтариш шарт. Иккинчидан, қирғиз тилидаги мактаблар ( Кирғизистон пойтахтида атиги иккита шундай мактаб мавжудлигини қандай изоҳлаш мумкин…), қирғизча китоблар, табиийки, дарсликлар,оммавий нашрлар сонини, радио ва телевидениеда қирғиз тилидаги дастурлар учун ажратилаётган вақтни кескин кўпайтириш лозим.Шунингдек, ўрта ва махсус олий ўқув юртларида қирғиз тилида берилаётган сабоқ сифатини ҳам тубдан ўзгартириш керак деб ўйлайман”.\nКўпчилик Чингиз Айтматовнинг қирғиз тили хусусида айтганлари маъқул келганини қайта-қайта таъкидлаб, адибнинг фикри асосида ҳукумат, албатта, махсус қарор қабул қилишини таъкидлади. Йиғинда республикадаги шаҳарлару районларнинг, айрим кўчаларнинг номларини ўзгартириш муаммоси ҳам кўриб чиқилди. “Улар миллатимизга дахли йўқ одамлар: давлат, фан, маданият арбоблари, адибларнинг номлари билан аталгани миллий ғуруримизни поймол қилишдан бошқа ҳеч нарса эмас. Ахир бизда ҳам шундай инсонлар кўп-ку,уларнинг номлари эса… бир четда қолиб кетган…”,— дейишди қатор зиёлилар сўзга чиқишиб. Бир ўқитувчи эса Кирғизистон пойтахтидан Фрунзе номини олиб ташлаб, унинг ўз номи — Бишкекни қайта тиклаш хусусида таклиф киритди. …Бу фикрни ҳатто… айрим маданият арбоблари рад этишди. Йиғин охирроғида сўз олган Чингиз Айтматов эса муаллимнинг таклифини маъқуллагач, ушбу таклиф ана шундай мажлисларнинг бирида яна муҳокама қилинадиган бўлди… Ўша йиғиннинг овозаси тезда бутун республикага тарқалди. Минглаб одамлар Чингиз Айтматовнинг фидойилигию элпарварлигига қувона-қувона таҳсинлар айтишди.\n…Орадан хиёл ўтмай, Янги — 1988 йил кириб қадам босди. Шу қутлуғ йилнинг ўн иккинчи декабрида Айтматов олтмишга тўларди. Нафақат Кирғизистону Совет Иттифоқи, балки бир неча хорижий давлатларда ҳам адибнинг юбилейига қизғин тайёргарлик кўриларди. Ҳатто баъзи тадбирлар январдаёқ бошланди. Катор ўқув юртлари, маданият муассасаларида ёзувчи билан учрашувлар бўлди, газеталарда унинг ҳаётию ижоди хусусида мақолалар чоп қилинди, радиою телевизорда эшиттиришлару кўрсатувлар берилди.\nАммо ногаҳон… 1988 йилнинг 16 январида — юбилейга ўн бир ой қолганида, салтанатнинг адади бир неча миллион нусха бўлган, хорижий мамлакатлардаям кенг тарқаладиган ўта машҳур газетаси —“Комсомольская правда”да С. Романюк деган имзо билан чиққан катта бир мақолада… Чингиз Тўрақуловичнинг бошига бир челак мағзава ағдарилди.\nҲали бирор бир совет газетаси бирор совет адибига қарши бундай мақола чоп этиб, унинг шаънини бу қадар оёқ ости қилмаганди. Мақолада Айтматов демагоглигу тутуриқсизликда, миллатчилигу шуҳратпарастлик, ҳатто… пайғамбарликка даъво қилаётганликда ва яна алламбалоларда айбланиб, совет ёзувчисига ёт бу “ярамас қусурлари” анчагина далиллар орқали “исботланганди”. Уни ўқиганларнинг деярли бари фалаж бир ҳолга тушганди…\nАммо кўпчилик бу мақола Кремлнинг буюртмаси бўлиб, у адибдан ўша “шаккок”лиги учун ўч олиш, уни бутун дунёга шармандаю шармисор қилиб, овозини ўчириш, ҳам маънан, ҳам жисмонан мажруҳга айлантириш ниятида чоп этилганини дарҳол тушунишди…\nЁлғонлардан, бўҳтону туҳматлардан яралган бу ифлос мақолани ўқиб чиқишим биланоқ, юрак-бағрим эзилиб кетади. Сўнг ичимда пайдо бўлган тўфон ўша мақолаю газета, қизил салтанатнинг мустамлакачилик сиёсатига қарши исёнга айланиб, бир онда қоғозга кўчади. Уни эрталабгача машинкалаб, Москвага, бир йўла икки — “Комсомольская правда”ю “Литературная газета”га жўнатаман…\nМен шу қадар азоб чекаётган бўлсам, Чингиз ака қай ҳолга тушганини кўз ўнгимга келтириб, унинг дардига шерик бўлиш ма қсадида, ишхонасига қўнғиро қ қиламан. Дастакни ҳеч ким кўтармагач, ўша машҳур мажлисда адибнинг фикрларини қўллаб- қувватлаган зиёлилардан бири билан боғланаман.\n—Айтматов қаерда?— с ўрайман ундан хавотирлана-хавотирлана.\n—Нима?! Качон?!— даҳшатга тушаман.\n—Маънавий жиҳатдан ўлди у. “ Қўрқоқ ўлимидан бурун ўлади”, деган гап бор бизда. Қайсидир шоир кўп такрорларди: “Агар Чингизхон қиличи билан дунёнинг ярмини босиб олган бўлса, бизнинг Чингиз оғамиз оддий қалами билан бутун дунёни забт этган ботирдир!” деб. Аслида шунчалар қўрқоқ эканки у, мақола чиққач, Кремль мени тинч қўймайди деб, эрталаб хорижга қочиб кетди. Ўшанда мажлисда унга суяниб бекор катта-катта гапирибман. Энди мен ҳам, олганимни оламан…” дея чуқур уф тортиб, яна нималардир деб ғулдирай бошлаганида, дастакни шартта қўйдим.\nКечаси тағин азоб чекиб, деярли ухлолмадим. Эртасига соат миллари ўнга яқинлашгач, Чингиз аканинг ишхонасига телефон қилдим. Хайрият! Дастакни ёрдамчиси Туратбек кўтарди! Овозида ма ҳзунликдан асар ҳам йўқ. Тетик ва бардам эди у.\n“Чингиз Тўрақулович “Ит ҳураверади, карвон ўтаверади” деб, Москвага учиб кетди. Янги китобининг тақдимот маросими бўларкан, кейин хорижга йўл олади… Юбилей тадбирлари ўтиб турибди. Ґатто чет элларда ҳам. Бош тантаналар ноябру декабрда ўзимизда бўлади. Албатта кел!”, дейди Туратбек.\nОрадан бир неча кун ўтгач, аниқроғи, 1998 йилнинг 23 февралида салтанатнинг бош газетаси “Правда”да Айтматовнинг қарийб бир бетли мақоласини (муаллифнинг фотосурати билан) кўриб, юрагимни тағин хавотир қоплайди. Шу боис уни тез-тез ўқий бошлайман.\n…Саксонинчи йилларнинг бошида Ўзбекистон — занжирбанд шер энди уйғонаётганида, юракларини ва ҳима қоплаган мустамлакачилар ўзбек халқининг қаддини эгиб ташлаш учун уни бутун дунёга бадном эта бошлашди. Бир неча жўмардларимиз бу қабиҳликка қарши исён кўтаришди, кескин-кескин гаплар айтишди. Лекин ўшандаги манқурт раҳбарларимиз уларнинг овозларини ўчириш билан чекланмасдан, кремлдагиларни бутун вужудлари ила қўллашарди. Шу боис ҳам халқимиз тобора оёқости қилинарди… Бошимиз эгик, кўнглимиз синиқ ўша аламли кунларда Чингиз Айтматовнинг “Правда” даги “ Кайта қуриш, ошкоралик—омонлик дарахти” мақоласи чақиндай чақнайди! “Ўзбек меҳнаткашларининг мамлакат учун қилган ишларини айтаверсак, уларнинг бари таъзимга лойиқ юмушлардир. Кадим ўзбек маданиятининг Ўрта Осиёга кўрсатган таъсирини Кўҳна Византиянинг қадим Русга кўрсатган таъсири билан қиёслаш мумкин. Ўзбекистон бизнинг Шарқдаги сўзимиз-у юзимиз эди, бугун ҳам худди шундай. Йўқ, ўзбек халқининг тоза чеҳрасига ҳеч нарса доғ сололмайди!” деб ёзганди адиб. Яқиндагина бошига кулфат тушганига қарамай, Айтматов ма қоласида биз ўзбекларни ҳимоя қилганди, халқимиз ҳақида бири-иккинчисидан-да чиройли гаплар айтганди!\nЧингиз оғанинг жасоратидан юрагим ҳаяжонга тушиб, ўзимни тутолмай, йиғлаб юбораман…\nЭртасига эрталаб, бор-й ў ғини суриштирмай, тўғри Қирғизистонга учаман. Кеча хорижга жўнаб кетибди. Биз ўзбекларни ҳимоя қилгани учун раҳмату таъзимимни етказишларини сўраб, бағрим фахру қувончга тўлиб, уйга қайтаман…\nКизил мустамлакачиларнинг бош газетаси бу с ўзларни қандай босиб чиқарганига ҳайрон қоламан ҳам. Кейинроқ Чингиз ака билан учрашганимда, сабабини билиб олдим. Маълумки, Москва ўзининг “ қайта қуриш” си Ёсати кўпроқ тарғиб этилишини ни ҳоятда хуш кўрарди, айниқса, Айтматовдек тани қли адиблар томонидан. Ва “Правда”нинг бош му ҳарририга Ёзувчидан шу мавзуда мақола ундириш вазифаси топширилади. Адиб эса “Майли, Ёзаман, аммо мақолада ўзбекларни ҳимоя қиламан, чунки уларни ноҳақдан ноҳақ айблашяпти”, деб шарт қўйган. Бош муҳаррир ноилож бунга рози бўлган. Бу эса салтанат ҳукмдорлари, айниқса, Сиёсий бюродаги мустамлакачилик ақидалари ҳар бир ҳужайрасига сингиб кетган қари қашқирларнинг Айтматовга бўлган ғазабини кучайтириб юборганди. Уларда ёзувчига нисбатан илк нафрат Чингиз ака адабиётга “манқурт” иборасини киритганида пайдо бўлганди. Чунки бу ибора улар октябрь тўнтаришидан буён олиб боришаётган сиёсатнинг асл башарасини фош этаётганди-да. Ва ҳар гал унга рўбарў бўлишганида, “унинг цензура чегарасидан ўтиб кетишига йўл қўйган миясиз Брежнев Леонид Ильичнинг кўкрагига ордену медаллар тақавериб, зийраклигини йўқотган Суслов”нинг гўрларига ғишт қалашарди.\n“Агар Юрий Андропов ўлиб қолмаганида, бу занғар қирғизни ўша ибора-пибораси билан КГБнинг подвалида чиритиб юборарди!” дея афсусланишарди. “Горбачёв эса… Унинг тахти лиқиллаб қолган, бунда Айтматов топган ўша иборанинг ҳам “хизмати” анча, бундан бу ёғига унинг таҳдиди тағин-да ортади. Бу нафақат Горбачёв, балки бутун салтанат учун ҳам ўта хавфлидир. Шу боис уни зудлик билан луғатлардан чиқариб ташлаш, муаллифининг танобини эса янада қаттиқроқ тортиб қўйиш керак!”. Лекин партия Бош котиби уларнинг бу таклифини рад этди. “Ахир биз демократик давлат қуряпмиз, ортга қайтсак, бутун дунё устимиздан кулади! Оғиздан чиққан сўзни, одатда, чумчуққа ўхшатишади. Майли, ҳозирча учиб юраверсин ўша ибора. Аммо шуни билингларки, чумчуқнинг умри қисқа бўлади. Айтматов масаласига келсак… уни бутунлай ўзимизники қилиб олсак, истеъдодию заковати фақат фойда келтиради ҳаммамизга!” дея улар билан суҳбатни якунлаганди Горбачёв…\n…Ва июлда қувончли хабар эшитаман: Айтматов салтанатнинг мавқеини ҳоятда баланд ҳисобланадиган “Иностранная литература”нинг бош муҳаррири қилиб тайинланибди! Бу журналга ҳали ҳеч қачон бошқа миллат вакили раҳбарлик қилмаган эди. “Устига-устак”, Чингиз ака ўз лавозими — Қирғизистон Ёзувчилар уюшмасининг раиси вазифасида ҳам қолдирилганди! “Одатда бизлар Москвадан келаётган буйруқлар бўйича ишлаган бўлсак, энди Чингиз оғамиз Бишкекдан туриб Москвадагиларга вазифа топширади!” дейишганди бир-бирларини қутлаб қирғизистонликлар фахр билан. Айтматов бош муҳаррир этиб тайинланиши арафасида журналнинг мавқеи бирмунча пасайиб кетганди. Адиб қисқа муддатда унинг олдинги нуфузини тиклади!\nБиринчидан, гарчанд журнал Хал қаро кенгаши аъзолари бир пайтлар партия Марказий Комитети томонидан қўйилиб, уларга дахлсизлик мақоми берилган эса-да, янги бош муҳаррир, на фикр, на иш бераётган ўша номдор — эркатойларни кенгашдан чиқариб, унинг таркибига улардан-да машҳур, аммо ишчан, нигоҳлари теранроқ ижодкорларни киритиб, уларнинг муло ҳазалари асосида таҳририят фаолиятида туб бурилишлар ясади (бунда Чингиз аканинг илгари беш йил давомида “Правда” газетасининг Ўрта Осиё ва Қозоғистон бўйича махсус мухбири, “Литературный Киргизистан” журналининг бош муҳаррири бўлиб ишлаганида журналистикаю му ҳаррирлик бўйича орттирган ўзига хос тажрибаси ҳам ас қотганди, албатта). Иккинчидан, цензура арзимаган баҳоналар сабабли қайтарган асарлар билан шахсан ўзи танишиб, кўпини чиқартирди, янги рукнлар жорий этди, ўткир-ўткир давра суҳбатлари ўтказа бошлади. Марказий Комитет асосан “киборлар” ўқишлари учун журнал обунасини атайлаб чеклаб ташлаганди. Айтматов шу чеклов—лимитни олдиргач, “Иностранная литература” халқ орасига ҳам кирадиган б ўлди…\nАдиб билан унинг юбилейи доирасида Бишкекда—филармония биносида ўтказилган “Айтматов ва театр” Умумиттифо қ фестивалида к ўришдим. Бир неча соат давом этган ушбу тадбир давомида қатор театрларда ёзувчининг асарлари бўйича саҳналаштирилган пьесалардан лавҳалар ҳам намойиш қилинди…\nФестиваль якунида тани қли санъаткорлару театршунослар Айтматовнинг нафақат Иттифо қ, балки жаҳон театри ривожига қўшган ҳиссаси ҳақида ҳам маърузалар қилишди… Эртасига Чингиз аканинг хонадонида бўлиб, адибни юбилейи билан табриклаб, тўну дўппи кийдирдим.\nОйнинг охиригача шаҳарнинг яна уч-т ўрт жойида тантаналар ўтказилиши режалаштирилган экан. Аммо,\nтўсатдан, отамнинг соғли ғи оғирлашиб қолганини эшитиб, уйга қайтаман…\nДадамни еттинчи декабрда тупроққа топшириб, Булунғурдан Тошкентга келган куним Айтматов телефон қилиб, таъзия билдирди-да, ёшини сўради.\n—Икки кам тўқсонда эди…\n—Жойи жаннатда бўлсин, раҳматлининг… Сен эса, Анваржон, юз билан юзлаш, — деди Чингиз ака ва хайрлашаётганимизда, январнинг охирларида Бишкекка келиб кетишимни, менда иши борлигини айтди. Бордим. Москвада экан. Икки кундан сўнг дийдорлашдик.\nАдиб тағин таъзия билдиргач, Тошкентдаги с ўнгги янгиликлар, ижодкор дўстлари ҳақида талай саволлар беради. Уларга билганимча жавоб қайтарганимдан сўнг Москва театрларидан бири “Асрга татигулик кун”нинг янги саҳнавий тал қинини тайёрлаётгани, ҳатто репетицияда қатнашиб, уч-тўртта лавҳани томоша қилгани, Германияда “Кунда” романи чоп этилгани ҳақида завқлана-завқлана гапиради.\n—Ўзинг нималар билан бандсан?— с ўрайди у.\n1985 йилда устида иш бошлаган “Йигирманчи асрим менинг” китобим бўйича амалга оширган юмушларим, чунончи, архивлардан анча фотосуратлару ҳужжатлар йиққаним, шунингдек, унинг мазмун- моҳиятию йўналиши, унга кимлар билан интервьюларимни киритишни мўлжаллаётганим, китобнинг дизайнини яратиш юзасидан ҳам изланишлар олиб бораётганим, ҳатто меҳмонхонада бир нечта макет чизганимни айтаман.\n—Кечқурун бизникига ўтиб, асаринг ҳақидаги ахборотни ўша ерда тўлдирасан,—дейди ёзувчи.\nАйтматовникига жон-жон деб боргим, юрагимни бўшатиб, тўйиб- тўйиб гаплашгим келар, аммо эртага отамнинг маъракаларидан бири ўтказилиши туфайли сўнгги рейсда учиб кетишим керак эди.\n— Йўқса, энди келганингда, тўғри уйга ўт. Ҳозир эса меҳмонхонада тайёрлаган ўша макетларингни келтир, жуда қизиқиб қолдим…\nҚайтгач, макетларни бир-бир кўрсатиб, изоҳлайман.\n— Режанг менга жуда ёқди, табиийки, ҳали янада такомиллаша боради у. Дунё миқёсидаги шарафли, аммо ўта масъул ва машаққатли юмушга қўл уришга журъат қилибсан! Китоб ғоясига Михаил Шолоховнинг асос солгани жуда яхши бўлибди…\nБу мақсадни амалга ошириш учун бетиним изланишинг, ҳатто курашишинг, ҳаёт лаззатларидан воз кечишинг керак бўлади. Ҳасаду ғийбатларга парво қилмай, олға интилавер. Ҳеч қачон тушкунликка тушма, қирқига чидасанг, қирқ бирига ҳам чидаб, асарингни албатта, ниҳоясига етказ. Сенга сабру бардош тилайман! (Дар ҳақиқат, Чингиз ака вақти зиқлигига қарамай, маслаҳату кўмагини аямади: бирида Тошкентга, бирида Бишкекка келганида, Бельгияга — ё хонадони ёки элчихонага қўнғироқ қилиб гаплашганимизда китоб тақдири билан албатта қизиқарди…\nАйтматовнинг бу яхшиликларини бир умрга унутмайман!).\n— Ёрдаму маслаҳатим зарур б ўлса, тортинмай мурожаат қилавер… — дерди.\nУстозга қайта- қайта раҳмат айтаман…\n…Чингиз ака деворга суяб қўйилган улкан портретига ишора қилиб, дейди: “Сенга совға, Тошкентга олиб кетасан”.\nЭнг олий навли ёғочлардан инкрустация, яъни қадама нақш услубида яратилган маҳобатли ва… нафис бу асар ни ҳоятда қимматбаҳо эди… Мен ҳеч қачон, ҳеч кимдан бундай ҳадя олмагандим… Юрагим ҳаприқиб кетади, “Узр, Чингиз ака, узр, арзимайман унга” дея, такрорлайман, бошқа сўз тополмай.\n—Йиғиштир бундай гапларни!..—хиёл қизиша бошлайди Айтматов. Унинг асабийлашганини биринчи бор кўраётгандим.\n—Турат! — чақиради сўнг ёрдамчисини, — Цумга ўтиб, кўтаришга қулай шаклда ўратиб кел картинани,—дея буюради унга. Келтиргач, “Э ҳтиётлаб оббор!” деб қўлимга тутқазади (мана ўн тўққиз йилдирки, у шахсий галереямдаги энг азиз асар сифатида эъзозланиб сақланмоқда).\n— Таъзим Сизга! Илоё, Нобелли бўлинг! Душманларингиз қирилиб кетсин!—дейман ҳаяжонга тушиб.\n— Нима. Қирилиб кетсин?! — шарақлаб кулади Чингиз ака. — Ҳеч ким қирилмасин. Аммо шундай ишлар қилайликки, ҳатто душманларимизнинг ҳам ҳаваси келсин. Ўшанда ёвузлик камая боради! Сўнг Туратга дейди: — Қабулхонада ўтириб турсанг, Анварда икки минутлик ишим бор. Ҳеч кимни қўйма.\n—Айланай, сендан, укажон, мени деб бошингга не савдолар тушиши мумкин эди-я… Ўша хатингни ўқиб чиқдим. Мен ҳеч қачон ҳеч кимнинг ҳимоясига муҳтож бўлмаганман ва бундан буёғигаям муҳтожлик сезмайман деб ўйлайман. Аммо сенинг хатинг… Ҳақиқий дўстнинг мактуби… Калам эмас, юрагинг билан ёзибсан…\n— Нима бўпти у Сизнинг ҳимматингиз олдида… Ахир, биз — ўзбекларни деб бошингизни кундага қўйдингиз — ку!..\n— Нега “биз— ўзбеклар” деб ажратасан?! Мен ҳам қирғизман, ҳам қозоғу ўзбекман, ҳам турку туркманман… Биз битта халқ — туркиймиз! Ва доимо бир-биримизнинг қувончу ташвишимизга, бахту бахтсизлигимизга шерик бўлишимиз, бир-биримизни ҳимоя қилишимиз керак!..\nШу пайт ҳукумат телефони жиринглаб, Айтматовни катта идорадаги мажлисга таклиф этишади…\n— Хизматчилик, бориш керак,—дея, тортмасидан бир сурат чиқариб, устига нималарнидир ёзади-да, уни стол устида турган “Олатов” журналининг ичига жойлаб, менга узатади.\n— Икковимизнинг “Шарқ юлдузи”даги суҳбатимизни қирғизчага ўгириб чоп қилишган… Кўриб чиқарсан.\nТошкентдаги барча оғайниларимизга, келинимгаю ўғилларингга салом айт. Китобинг хусусида хабардор қилиб тур! Яна бир марта раҳмат сенга, бошинг тошдан бўлсин! Хайр!—дейди Чингиз ака мени қучиб…\nСамолёт керакли нуқтага етиб, бир текисда парвоз қила бошлагач, “Олатов”ни варақлаб, Чингиз ака солган фотосуратни қўлимга оламан. Ундаги “Анвар Жўрабоев укамга! Мендай оғангни сийлаганинг учун Худо сени ҳам сийласин. Чингиз Айтматов” деган дастхатни ўқишим билан, кўзимни қоплаётган ёшларни биров кўриб қолмасин деб, шоша-пиша дастрўмолимни қидира бошлайман…\nОрадан икки ой ўтгач, 1991 йилнинг 26 мартида Иттифоқ парламентига муқобиллик асосида ўтказилган сайловга Айтматовнинг ҳам номзоди қўйилиб, у катта овоз билан СССР халқ депутати этиб сайланди. Кейин салтанат ҳукмдорлари парламентнинг энг катта — маданият ва миллий масалалар қўмитаси раиси ҳамда СССР Президенти Кенгаши аъзолигига сайлаттиришиб, унга Кремлдан кўркам кабинет ажратишади. …\nБолтиқ бўйида мустақиллик учун бошланган ҳаракатлар эпкини Грузия-ю Озарбайжон, сўнг Қозоғистонга ҳам ўтгач, салтанат ушбу ҳудудларни қонга белаганди. Бу шиддатли бўрон Марказий Осиёдаги бошқа республикаларга ҳам кўчиш хавфи борлигини сезган Москва ушбу минтақага нисбатан янги тазйиқ бошлади. Бунда мустамлакачиликнинг “Аввал бўлиб ташла, сўнг ҳукмронлик қил!” деган “олтин қоида”сини қўллашга аҳд қилди. У асосда ўта ёвуз сценарий битилди. Ва… кимларнингдир даъватига кўра, Кирғизистон жанубидаги Ўш ва Ўзганда қирғизлар… ўзбек оилаларига ҳужум уюштириб, юзлаб одамлар, ҳатто болаларни ҳам ўлдиришди. Минг йиллар давомида бир онанинг фарзандларидай яшаб, душманларга қарши мудом биргаликда курашиб келган, бири иккинчисига умрида қўл кўтармаган бу икки халқ бир-бирига душманга айлантириларди.\nХудо кўрсатмасин, агар ўша сценарийнинг биринчи қисмидаги ўт алангага айланса, қирғизу ўзбек халқлари ўртасида уруш бошланиб, юз минглаб одамлар қирилиб кетарди. С ўнг Марказ “тинчлик ўрнатиш” мақсадида, Қирғизистону Ўзбекистон ҳудудига сон-саноқсиз қўшинлару танклар киритар ва ушбу икки республиканинг ҳар бир яшовчиси назорат остига олинарди. Аммо, нафақат бу икки республика, балки бутун Марказий Осиё ҳаётини остин- устун қилиб юборишга мўлжалланган бу қирғинбаротнинг бартараф этилишига Айтматов ҳам қўшилишини Марказ ҳатто хаёлига келтирмаганди. Чунки унга катта-катта мансаблар бериб, “ўзига ағдариб” олганди-да. Чингиз ака эса амал курсиларини бир четга йиғиштириб, аввало, матбуотда қирғиз ва ўзбек халқларига мурожаат қилиб, шундай деганди: “Азизларим, қон тўкишни тўхтатиб, ўртамизга оралаган муаммоларни тинч йўл билан, ақл билан ҳал қилайлик. Биз — қонимизу тилимиз бир халқ — туркийлармиз-ку, ахир! Ота-боболаримиз бир-бирларига тиғ кўтариш ўрнига, қўлни қўлга бериб яшашганди-ку. Не жин урди бизларни!? Бу йўлдан қайтайлик! Ҳозирги ёвузлигимиз болаларимизу невара- чевараларимизнинг ҳам тақдирига таҳдид солади!..”\nСўнг Москвадан Тошкентга учиб келиб, ўзбекистонлик ҳамкасблари Одил Ёқубову Пиримқул Кодиров билан Ўшга бориб, ўлдирилганларнинг, азият чекканларнинг қариндош-уруғлари билан суҳбатлашди, уларга ҳамдардлик билдирди. Кимларнингдир макрига учиб, бу ваҳшийликка қўл урганларни телевизордаги чиқишида лаънатлаб, “Сизлардан нафратланаман!” деганди кўзида Ёш билан…\nМосквага қайтиб келгач эса… Ўш фожиасининг сабабларини аниқлаш ҳаракатига тушади. Аниқласа, Кремлнинг жаҳон ҳамжамияти олдида шармандаси чиқарди, албатта. Айтматовнинг овозини ўчирай дейишса… энди кучлари етмас, чунки обрўйи ер юзида кун сайин ошиб борарди… Ва ногаҳон миш-миш тарқалди: “Москва Айтматовдан қутулиш йўлларини излаяпти, “яхшиликни билмайдиган, бу нонкўр ёзувчини қайсидир мамлакатга “маданий сургун” қилишмоқчи”. Эртасига Кремлга, Айтматовнинг кабинетига телефон қиламан. Дастакни маслаҳатчиси олади. Ўзи сафарда экан.\n— Чингиз Тўрақуловични хорижга жўнатишаЁтгани тўғрими?\n— Ҳозирча номаълум. Ким билади, балки элчи қилиб тайинлашар,— дейди у аллақандай сирли оҳангда. — Сабабими? Буни ўзидан сўрайсиз…\n— Качон келади?\n— Беш кундан сўнг…\nҒул ғулам янада ошади. Миш-мишлар эса тобора кучаярди. Тўрт кун ўтгач,уйимизга Айтматовнинг ўзи қўнғироқ қилади! Салом-аликдан сўнг гапни қандай давом эттиришни билмай турганимда (шошиб қолувдим-да), Чингиз ака ишим билан қизиқиб қолади ( ўшанда яқиндагина ташкил қилинган “Халқ сўзи”га бош муҳаррир ўринбосари этиб тайинлангандим)…\nМени янги лавозим билан қутлаб, “газеталаринг халқнинг дардини дадил айта оладиган минбарга айлансин”, дейди-да қўшиб қўяди: — Анваржон, мен янги ишга ўтяпман.\n— Қаерга? Нима иш?\n— Люксембургга. Элчиликка. Йигирманчи ноябрда оилам билан жўнаб кетамиз.\n—Миш-мишлар рост экан-да?\n— Қанақанги миш-мишлар?— ҳайрон қолади Чингиз ака.\n— Айтишларича, Сиз Горбачёв билан талашиб… Хуллас, шу боис Сизни чет элга… сургун…\n— Йўғ-е, —г апимни бўлади Айтматов, — рости, бу ердаги сон-саноқсиз лавозимлар қўл-оеғимни буткул боғлаб, Ёзув-чизувдан маҳрум қилиб қўйди. Энди биттагина лавозимим бўлади ва ишонаманки, ёзишга имкон туғилади. Ахир, Ёзувчи Ёзмаслиги мумкинми?! Шунинг учун ҳам… иложини топсанг, Люксембургга телефон қил. Китобинг ҳақидаям ахборот беришни унутма. Хайр!..\n“Нега бор гапни айтмаяпти? Ҳа, телефони “подслушкада” бўлса керак”, ўйлайман ичимда…\n1991 йилнинг 22 март куни — Наврўз байрамининг эртасига телефон мени Чингиз ака билан яна боғлайди.\n— Алло, Тошкентми? Люксембургни улаймиз,—дейди алоқа бўлимидаги аёл…\n— Алейкум ассалом! Соғлиқларинг яхшими?.. Аста-секин дипломатияни ўрганяпман, Европага кўникяпман…\nАдибга бундан бир неча кун илгари Ўзбекистон ва Қирғизистон ўртасида дўстлик ва ҳамкорлик тўғрисида Шартнома тузилганини айтаман.\n— Хабарим бор, — дейди Айтматов,— бу ҳужжатнинг пайдо бўлишида Ислом Каримовнинг саъй- ҳаракатлари катта бўлганини эшитиб, роса суюндим. Ишончим комилки, энди ўзбегу қирғиз ўртасига ҳеч ким раҳна сололмайди!\nТўққиз ой ўтгандан сўнг қизил салтанат қулаб, янги тарихимиз бошланди… Айтматов олдинига мустақил\nҚирғизистоннинг Люксембург, кейин Бенилюкс мамлакатлари (Люксембург, Бельгия, Нидерландия) шунингдек, Франциядаги Фавқулодда ва мухтор элчисию Европа ҳамжамияти, НАТО ҳамда ЮНЕСКОдаги Доимий вакили этиб\nтайинланади. Шу лавозимларда то 2008 йилнинг мартигача, яъни қарийб ўн етти йил давомида ишлаган\nАйтматов жа ҳоннинг таниқли дипломатлари сафидан жой олганди.\nЧингиз ака элчилик билан бир қаторда, ижод билан ҳам тинмай шуғулланиб,тағин икки улуғ асар: “Кассандра тамғаси” ва “Тоғлар қулаётганда ёки Боқий қаллиқ ” романларини яратди.\n1995 йилда минтақа зиёлиларининг Тошкентда ўтказилган анжуманида Марказий Осиё халқлари маданияти Ассамблеяси ташкил этилиб, Чингиз Айтматов унинг президенти, Одил Ёқубов биринчи вице -президенти этиб сайланишди. Бош қарорго ҳи Ўзбекистон пойтахтидаги — Мустақиллик майдонида жойлашган ушбу Халқаро ташкилот атрофига энг таниқли адиблар, санъаткорлар, олимлар, хуллас, ижодкор зиёлиларни бирлаштирди. Ота- боболаримиздан мерос бўлиб қолган тарихий бирлигимиз туйғусини, муқаддас Туркистон туйғусини қайтадан тиклаш, уни одамлар қалбига пайванд этиш борасида анча эзгу ишларни амалга оширди…\nTeg(lar) Anvar Jo'raboyevChingiz Aytmatov\nBegali Qosimov. Vatan va millatning o’tlig’ kuychisi\nXurshid Davron she’rlari uyg’ur tilida («Kusan Madaniyati» jurnali,2013, 3-son).


АҚШ Истанбулдаги теракт ташкилотчиси йўқ қилинганини эълон қилди\n16:17 / 22.04.2017\nАҚШ қуролли кучлари марказий қўмондонлиги (CENTCOM) ИШИД етакчиларидан бири Абдурраҳмон Ўзбекийнинг ўлдирилгани ҳақида маълум қилди. Бу ҳақда Туркиянинг Anadolu агентлиги хабар қилмоқда.\nЎзбекий Истанбулнинг Ўртакўй туманидаги «Рейна» тунги клубида 31 декабрь куни содир этилган қўпорувчилик ҳаракати ташкилотчиси ҳисобланади. Ўшанда, 39 киши ҳаётдан кўз юмган, уларнинг 25 нафари хорижликлар эди.\nCENTCOM вакили, полковник Жон Томаснинг айтишича, ИШИД етакчиси Абу Бакр Бағдодийнинг яқин сафдоши 2017 йил 6 апрелда Суриянинг Дайр аз Зор шаҳри яқинидаги Маёдин шаҳрида амалга оширилган ҳарбий амалиёт чоғида йўқ қилинган.\nЎзбекий, шунингдек, террорчилар сафига хорижий жангариларни жалб қилиш ва молиявий маблағлар топиш вазифасини ҳам бажарган.


Инсон бахтли бўлиши керак… – Jurnalist\nИнсон бахтли бўлиши керак…\nR S2020-09-22T09:27:17+05:0022 Sentabr, 2020|Умумий янгиликлар|\n“Дунёда зарур, бажармаса бўлмайдиган касблар қолганда эди, миллионлаб кишилар ишсизликдан очликка, муҳтожликка маҳкум бўлур эди”, дейди немис социологи Либерман. Зарур касблар деганда олим шифокор, ўқитувчи, аскар каби касбларни санаб ўтади ва кўчада чақа-пулга этик тозалаб-мойлаб кун кўрувчини ёки тирноқ пардозловчини “зарур касб эгалари” сафига қўшмайди. Чиндан ҳам этигини ҳар ким ўзи артиб кетиши, пардозланмаган тирноқ билан ҳам яшайвериши мумкин. Аммо шифокор ёки муаллимсиз ҳаётнинг қуввати кетади, тараққиёт аробаси тўхтайди.\nАммо бугунги тараққий этган кишилик жамиятида касб турлари бениҳоя кўп ва ҳар бирининг ўз ўрни бор. Уларсиз ҳаёт кемтикдай бўлиб қолади. Мисол учун, меҳнати кўзга кўринмас, арзимасдек туюлувчи ошхона ва ресторанларда хизмат қиладиган официантларнинг меҳнати ҳам ўзига хос моҳият касб этиб қолди. Бу касбни кўп ҳолларда аёллар, қизу жувонлар бажаришади. Официант хизмати ҳақида ўйлаганимда, каминани ўйлантирган, ҳатто изтиробга солган бир жиҳат борки, шу хусусда фикримни айтмоқчиман.\nРамазон ойи эди. Чилонзордаги мўъжаз бир кафеда уч-тўрт нафар биродар ифторлик қиладиган бўлдик. Ва келишилган вақтда емакхонага кириб бордик. Табиийки, официант қошимизга келди. Рўзадор одамларнинг ҳар бир таомни сўраб, суриштириб, ижикилаб танлашига эҳтиёт бўлибгина қулоқ осиб турган жувон бизнинг буюртмамизни ёзиб оларди.\nҲали оғиз очишга бирон ўн дақиқа бўлгани боис, атрофдаги столларда худди бизга ўхшаб хаёли овқатда бўлган хўрандаларни, тамаддихона хизматчиларини кузатиб турдим. Бизга хизмат қилаётган офицант – Барно (бу ном унинг кўксидаги ёрлиқчада битилган.) тағин бир қанча столлардан буюртма олди. Кафеда ундан бошқа ҳам ўнга яқин офицант бўлса, уларнинг ҳар бири худди Барно каби зал узра учиб-қўниб, шошиб, аммо хато қилмасдан хизмат қиларди. Очиғи, кун бўйи давом этган ишдан, рўза таъсиридан бироз толиқиб турганим учунми, ёши ўттизларга борган, албатта, бир-икки фарзандни дунёга келтирган, тўлагина бу жувоннинг ҳаракатига боқиб туриб толиқиб кетдим. Қандай улгуради, адашиб кетмайдими, энг ёмони тик оёқда, турли феъл-атвордаги мижозларнинг сўзини тинглаб, қўпол қилиб айтганда, қовоғига қараб туриш осон эмас. Эҳ, ёшлик, эҳ, эҳтиёж деган буюк куч, одамни бу қадар зириллатиб югуртирмаса…\nМен хаёлим билан андармон турганимда Барно столимизга турли идишлар, чой-нон, шарбат, тарвуз келтириб қўйиб кетди. Оёқ товуши эшитилмайди. Шип-шип…\n– Бахтиёржон, – дейман ёнимдаги шеригимга, – шу қизлар қанча маош оларкан-а?\n– Ака, сиздан кўп олса керак. – дейди Бахтиёр ҳазил аралаш кулимсираб. – Нима эди? Сўраб берайинми?\n– Албатта, мендан кўп топиши керак-да. Унинг ярим ҳаракатини қилсам, ўлиб қоламан, – дейман Бахтиёрга. – Неча соат шу зайл оёқдан осилиб туришаркин?\nШу пайт Барно биринчи таомни кўтариб столимизга яқинлашди.\nБахтиёр эса кутилмаганда уни саволга тута бошлади:\n– Барнохон, синглим. Бир кунда неча соат ишлайсизлар? Иш қийин эмасми? Яхши тўлашадими? Манави акангиз қизиқаяпти, – Бахтиёр шўрвани столга тортаётган Барнога чапдастлик билан саволларни бериб улгуради. Мен бироз ўнғайсизланаман.\nБарно менга оғрингандек бир қараб олади-да, шартта жавоб беради:\n– Ўн соат ишлайман, ака. Ойликни уч-тўрт миллионга етказаман. Қийин бўлса ҳам наилож – бола-чақани боқиш керак?\nБарно шундай деркан, қандай тез келган, тез жавоб берган бўлса, шундай тезликда биздан узоқлашади. Бошқа мижозларга ҳам улгуриш керак. Унинг талаффузидан Бухоро ёки Навоийнинг фарзанди эканини илғайман.\nОфициантларнинг махсус сариқ либосида биздан узоқлаб бораётган жувонга боқиб туриб, бир лаҳза унинг ўрнига аёлимни, синглимни қўйиб кўрдим ва… титраб кетдим. Бироқ оғиз очиш вақти етган экан, шериклар ундовида таом билан машғул бўлдик. Лекин уларнинг гап-сўзи қулоғимга чала-чулпа эшитиларди. Аллақандай ҳасрат мени чўлғаб олганди. Аммо табиий рефлекс сабаб овқатланардим. Таомдан рўза бошлангандан бери илк бор лаззат туймадим. Ишонасизми-йўқми, Барнонинг – эркак ўрнида эркак бўлиб рўзғор тебратаётган жувоннинг ўрнига қиёслаб кўрганим аёлим, синглимнинг рафтори хаёлимдан кетмай қолган эди. Хуллас, таъбим хира бўлганди…\n…Воқеанинг қолганини ўзим тасаввуримда жонлантириб, ривожлантириб олдим: Барно ўз вилоятида турмушга чиққан, фарзанд кўрган, эрдан ёлчимаган, рўзғорига дарз кетган. Сўнг ажрашган. Ҳозир унинг бир ёки иккита фарзанди ота-онасининг қўлида. Ўзи буёқда. Пул топиб уларга юборади. Байрамларда боради тўлиб-тошиб. Мактабда ўқийдиган ўғилчаси синфдош ўртоқлари билан ота-онаси ҳақида гаплашишни истамайди. Аммо қитмир синфдоши уни саволга тутади: “Сенинг онанг офицантми, отанг қаерда?” Болакайнинг қалбида катта синиш (бу синиш Айсберг бўлиниб кетишидан фожеалидир) рўй беради. Аччиқ устида синфдоши билан ёқалашади. Унинг ҳамияти оғрийди. Бобо-момосининг уйига ёқавайрон қайтган болакайни ғамгин момоси қарғашга тушади…\nБу гапларнинг ҳаммаси кечки 10-11 ларда ишдан ҳориб-толиб қайтган Барнога телефон орқали етиб келади. Барно ўзи билан бирга ижарахонада турувчи, қисмати қарийб бир хил қиз-жувонларга кўрсатмай, ҳаммомдами, ташқарига чиқиб кетибми, йиғлаб олади. Унинг қизарган кўзлари хонадошларини бефарқ қолдирмайди. Сўнг Барно ўзига яқинроқ бирортаси билан сирлашади, дардлашади, тағин йиғлайди. У эртасига ўғилчасига замонавий телефон юборади. Ўғилчасининг – олисдаги мурғак болакайнинг инжиқланиб сўровига дош беролмайди, қолаверса, онадан олисда ўсаётган гўдакнинг ўзгалардан кам бўлишини истамасликдек бир ғаройиб ўзбекона туйғу уни кичик мактаб ёшидаги болакайга телефон олиб беришга ундайди. Бола телефонга муккасидан кетади ва унинг андармон паришонлигига шу телефон орқали бегона маълумотлар, гап-сўзлар кириб келади ва болани чалғитади. Барно аёл боши билан буни унчалар чуқур тушунмайди, таҳлил қилишга вақт етишмайди. Нима бўлса ҳам болаларини оч, юпун, синиққан ҳолда кўрмаслиги керак. Аммо кошки овқат ва либосгина болани асраб қололса, уни қониқтиролса…\nҚуриб кетсин! Шу тарзда сочларга оқ инади, асаблар чирсиллаб узилади, умрлар ўтаверади.\nЁдимга ўзбекнинг улуғ шоири Омон Матжоннинг сатрлари тушади:\nМагар бахтсиз бўлса битта аёли,\nШу юрт эрларининг бари гуноҳкор…\n…Бу сўзларни айтмоқдан муддао нима? Муддао янги Ўзбекистонда бирорта ҳам одам эътиборсиз қолмаслиги лозим бўлган жамият барпо этиш йўлидаги сиёсат, бетиним қилинаётган ислоҳотлар амалга оширилаётган бугунгидек паллада биз тасвирини келтирган манзаралар (мен сира қўшиб-чатмадим, ҳақиқат шундай ва бундан ҳам нигунроқ бўлиши ҳам мумкин) ҳам мавжудлигини айтиш. Ва жамиятни унинг маънавий, моддий ечимини топишга ундашдир.\nАлбатта, камчиликлардан холи, хаёлдагидек ҳаёт ҳеч қаерда йўқ. Бизнинг сахий тупроқда, ҳар фаслининг ўз неъмати бўлган Ўзбекистонда ҳеч ким оч қолмайди, қашшоқ даражасига тушмайди. Бунга шубҳа йўқ. Аммо унда нега оилавий, маиший муаммолар сабабидан катта-кичик фожеалар, кўнгилсизликлар содир бўлиб турибди? Сабаблари шундай: бетга айтганнинг заҳри йўқ, демишлар – аввало, одамларимиз беқаноат бўлиб кетди. Янгийўлда яшаб Тошкентни кўрмай ўтган оналаримизнинг фарзандлари бугун ер шарининг ҳар бир буржида кезиб юрибди. Улар орасида аёллар сони эркаклардан кам эмас. Замонавий, глобаллашган дунёнинг талаби шу эканини тушунаман, бироқ ўшаларнинг ҳар бирини гапга солсангиз, аввало моддий етишмовчиликдан нолиб гапиради. Ваҳоланки, ўз юртимизда ишлаб ҳам бинойидек ҳаёт кечириш мумкинлигини миллионлаб юртдошларимиз мисолида кўришимиз мумкин. “Инсон бахтли бўлиши керак, мабодо у бахтсиз экан, бунга унинг ўзи айбдор”, деган экан Толстой. Шу маънода оғирнинг устидан, енгилнинг остидан юришни хушлайдиган, озгина сабр, чидам етишмайдиган, ҳалол, завқли меҳнат қилишга бўйни ёр бермайдиганлар ҳам бисёр. Ва, албатта, мисол келтирганим кафе хизматчисининг турмуш тарзи ҳам ўзимизники – бизга тегишли масала. Азбаройи бу хотин-қизларнинг аксарияти мажбурият чиқарган қарорга бўйсуниб уйларидан олисда юрибдилар. Гендер тенглиги деймиз, аёллар ҳуқуқи хусусида фикр юритамиз. Аммо боз айтмоқчиман: уларнинг моддияти бизнинг диёримизда сираям муаммога айланмайди, яратувчан, эпли халқимиз очликка йўлиқмайди. Бироқ бундай ҳолатлар маънавий-руҳий ўпирилишларни келтириб чиқаради. Уларнинг фарзандлари, ота, ака-укалари ҳаётида билинмай туриб сифат ўзгаришлари содир бўлади, бўлмоқда ҳам. Натижада бу каби кичик, муайян бир оиланинг бошидаги мубҳам ғубор жамият кишиларининг ҳаётига сездирмай кириб боради. Ҳаё деган, муслималик деган азал қадриятларга дарз кетади. Ва ҳоказо… Қизиғи, бу каби аёлларнинг ҳар бирини мустақил ўрганиб, уларнинг маиший ҳаётини изга солиб юборишга бизнинг мамлакатимизнинг имконлари етарлидир. Бунга 2020 йилдек синовли келган кунларда амин бўлдик. Фақатгина масъулларимиз, тегишли ижтимоий таҳлил институтлари, маҳалла каби ташкилотларнинг мутахассислари бироз тер тўкиши керак.


Александр Емельяненко: "Фёдор билан онамиз орқали гаплашамиз"\n30 сентябрь, 2019, 14:55\nТеглар:Фёдор Емельяненко | Александр Емельяненко | ММА\nАлександр акаси Фёдор Емельяненко билан муносабатларига ойдинлик киритди.\nРоссиялик жангчи Aлександр Емельяненко “СЭ “га ўзининг акаси Фёдор билан муносабатлари ҳақида гапириб берди. Анча аввал, оммавий ахборот воситаларида улар орасида можаро келиб чиққанлиги ҳақида хабарлар тарқалган эди. Бироқ, ўтган йили Aлександр акаси билан ярашишга тайёрлигини айтганди.\nФёдор билан алоқалар тикланиши борасидаги саволга Александр қуйидагича жавоб берди.\n“Биз онамиз орқали гаплашамиз. Онам ҳар доим менга: "Тинчлик ўрнат, ярашинглар" деб айтади. Ҳа, биз жанжалли ҳолатда эмасмиз! Шунчаки шундай лаҳзалар бўлиб туради ... Баъзан бўлган воқеаларга бошқача қараймиз, кейин ҳамма нарса аксинча эканлигини тушунамиз. Фёдорга нисбатан хеч қандай хусуматим йўқ. Лекин унинг олдига югуриб бориб: "Федя, кечир, ярашайлик!" демайман. Нима учун? У ўз ишини қилади, мен эса ўзимники қиламан. Биз бир-биримизга ёмонлик қилмаймиз. Унинг ўз оиласи, ўз жамоаси бор. Менда ҳам ҳудди шундай.\n"Россия Қаҳрамони" унвонига Ҳабиб Нурмагомедовдан кўра, Емельяненколар муносибми?


Бошига мусибат етган биродаримга – Ислом Нури\nСуюкли ва қадрли инсонини йўқотиб, бошига мусибат тушган дўстим, Аллоҳ мусибатингиз ортидан сизга ажру савоблар берсин ва бу мусибатингиз ўрнини ундан яхшироғи билан тўлдирсин. Олгани ҳам, бергани ҳам Аллоҳникидир. Барча нарса Унинг ҳузурида ўлчаб қўйилган. Шундай экан, сабр қилинг, Аллоҳдан савоб умидида бўлинг! Доду фарёд қилишдан фойда йўқ. У фақат мусибатингизни орттиради, савобингизни кетказади ва сизга гуноҳлар келтиради.\nДўстим, қуйидаги сатрларда мусибатингизни енгиллатадиган ва мусибатларнинг қалбингизга бўлган таъсирини камайтирадиган баъзи насиҳатлар бор.\nБиринчи: Қазо ва қадарга иймон келтиринг. Яқинингизни йўқотиш сабабли бошингизга етган мусибат душман ёки ҳасадгўй сабали келган эмас, балки Аллоҳнинг тақдири эканини билинг. Аллоҳ таоло энг раҳмли ва ҳикматли зот эканига қатъий ишонинг.\n«Айтинг: бизга Аллоҳ ёзган нарсагина етади. У бизнинг хожамиздир. Мўминлар Аллоҳгагина таваккул қилсинлар» (Тавба, 51);\n«Етган ҳар бир мусибат фақат Аллоҳнинг изни биландир. Аллоҳга иймон келтирган кишининг қалбини Аллоҳ ҳидоят қилади» (Тағобун, 11).\nРасулуллоҳ соллаллоҳу алайҳи ва саллам дедилар: «Аллоҳ таоло махлуқотларнинг тақдирини еру осмонларни яратишдан эллик минг йил аввал ёзиб қўйган».\nИккинчи: Ўлим барча жонзотнинг ниҳоясидир. Бу дунёдан ҳамма ўтади.\n«Ҳар бир жон ўлимни тотгувчидир» (Оли Имрон, 185);\n«Ер юзидаги барча фонийдир. Раббингизнинг буюклик ва ҳурмат соҳиби бўлган юзигина – Ўзигина боқий қолади» (Раҳмон, 26-27).\nДемак, яқинда ҳамма жон вафот этади.\nУчинчи: Шуни унутмангки, бу дунё охиратга олиб борадиган бир кўприкдир. Барча охират сари сафарга отланган. Охират барчанинг қароргоҳидир. Фақат ўша жойда мусулмон ўзининг дўстлари ва яқинлари билан жаннатда – неъматлар ичра абадий ҳаёт кечиради.\nШундай экан, ўзингизни овутинг ва қайта учрашиш куни яқин эканини ҳис этинг. Чунки ваъда қилинган жой, иншааллоҳ, жаннатдир.\nБир одам ўғли ўлганида бундай деган экан: “Менинг чеккан аламимни енгиллатган нарса бугун ё эрта ўғлим билан яна бирга бўлишимдир”.\nТўртинчи: Билингки, дунё имтиҳон ва синовлар диёридир.\nШунинг учун ҳам у мусибат, қайғу ва кутилмаган синовлар билан лиммо-лим тўла. Аллоҳ таоло деди:\n«Сизларни қўрқув, очлик, мулк, жон ва мева-чевалардаги камчиликлар билан имтиҳон қиламиз. Сабрлиларга башорат беринг!» (Бақара, 155);\n«Биз инсонни мусибатлар ичра яратдик» (Балад, 4).\nБешинчи: Билингки, доду фарёдлардан фойда йўқ. Аксинча улар мусибатни зиёда қилиб, савобларни кетказади ва бандани гуноҳларга дучор этади. Али ибн Абу Толиб разияллоҳу анҳу айтади: «Сабр қилсанг, саҳифангга савоблар ёзилади. Доду фарёд чексанг, саҳифангга гуноҳлар битилади».\nУламолардан бири: «Сабрли учун битта мусибат бўлса, дод-фарёд чекадиган учун мусибат икки баравардир», деган.\nОлтинчи: Одам ҳам, унинг оиласи ва молу-мулки ҳам Аллоҳники эканини эсланг.\nДемак, олгани ҳам, бергани ҳам Уникидир ва барча нарса Унинг ҳузурида ўлчаб қўйилгандир. Шоир Лабид айтганидек: “Мол-дунё ва оила омонат, омонат қайтариладиган кун келиши эса муқаррардир”.\nЕттинчи: Энг катта мусибат бўлмиш Расулуллоҳ соллаллоҳу алайҳи ва саллам вафот этган кун мусибатидан ибрат олинг.\nРасулуллоҳ соллаллоҳу алайҳи ва саллам дедилар: «Бирортангизга мусибат етса, менинг вафотим билан мусибатланган кунни эсласин. Чунки у энг улкан мусибатдир».\nИслом уммати ҳеч қачон Расулуллоҳ соллаллоҳу алайҳи ва салламни йўқотганидан каттароқ мусибатга мубтало бўлмайди.\nСаккизинчи: Бошга тушган мусибатни нафл намозлар ўқиш билан енгинг.\nАллоҳ таоло айтади: «(Сизлар бошингизга келган мусибатлардан) сабр ва намоз ила (Аллоҳдан) мадад сўранглар» (Бақара, 45). Ҳадисда келишича, «Расулуллоҳ соллаллоҳу алайҳи ва салламга бирор иш оғир келса, намоз ўқир эдилар».\n«Бирор иш оғир келса» дегани: бирор муҳим ёки ғам-қайғули иш бошларига тушса, демакдир.\nАбдуллоҳ ибн Аббосга дўстларидан бирининг вафот этгани хабари етиб келганида у («Иннаа лиллааҳи ва иннаа илайҳи рожиъуун» – Албатта биз Аллоҳникимиз ва албатта Унга қайтувчимиз, деб) истиржо айтди ва икки ракаат намоз ўқиди. Иккинчи ракаатда узоқ ўтириб, (намозини якунлаганидан сўнг) ўрнидан турар экан: «Сабр ва намоз ила (Аллоҳдан) мадад сўранглар», оятини ўқиди.\nТўққизинчи: Мусибатлар ва уларларга сабр қилиш ортидан келадиган мукофотларни ёдингиздан чиқарманг.\nМукофотлардан баъзилари қуйидагилардир:\n1) Жаннатга кириш\nАллоҳ таоло деди: «Фаришталар жаннат аҳлининг ҳузурларига ҳар бир эшикдан киради ва: «(Дунёда) қилган сабрларингиз эвазига сизга омонлик бўлсин. Охират диёри қандай ҳам яхши!» деб айтади» (Раъд, 23-24).\nРасулуллоҳ соллаллоҳу алайҳи ва саллам дедилар: «Аллоҳ азза ва жалла: «Дунё аҳлидан жигаргўшасини олганимда, сабр қилган ва савоб умидида бўлган мўмин бандам учун ҳузуримда жаннатдан бошқа мукофот йўқдир», деди».\n«Жигаргўша»дан мурод дунё аҳлидан бўлган ўғил, ака-ука ва умуман инсон севган ҳар қандай кишидир.\n«Савоб умидида бўлиш» – жигаргўшасини йўқотгани эвазига Аллоҳдан савоб умид қилиш, демакдир. Ҳадиси Қудсийда Аллоҳ таоло: «Эй одам фарзанди, (мусибатнинг) биринчи зарбасида сабр қилсанг, сенга жаннатдан бошқа мукофотга рози бўлмайман», деди.\n2) Сабрлиларга мукофотлари бекаму кўст берилади\nАллоҳ таоло деди: «Сабрлиларга савоблари ҳисобсиз, бекаму-кўст берилади» (Зумар, 10).\nАвзоий раҳимаҳуллоҳ оят тафсирида айтади: «Яъни уларнинг савоблари тарози билан ўлчанмасдан, шундай миқдорсиз берилади».\n3) Аллоҳ таоло сабрлилар билан биргадир\nАллоҳ ёрдами, мадади ва тавфиқи ила сабрлилар билан биргадир. Аллоҳ таоло Қуръоннинг бир неча оятида: «Аллоҳ сабрлилар билан биргадир», деган.\n4) Аллоҳ таоло сабрлиларни яхши кўради\nАллоҳ таоло: «Аллоҳ сабрлиларни яхши кўради», деди (Оли Имрон, 146).\n5) Мусибатлар гуноҳларни ювиб юборувчи каффоратдир\n«Мусулмонга етган касаллик, қайғу-алам, ҳатто баданига кирган тиканни ҳам Аллоҳ таоло унинг хатолари учун каффорат қилади».\n«Мўмин ва мўминанинг бошига синов-балолар келаверади, келаверади, ҳатто улар Аллоҳга бирорта гуноҳсиз йўлиқадилар».\n6) Сабрлиларга Аллоҳдан салавот, раҳмат ва ҳидоят инади\nАллоҳ таоло деди: «Мусибат етганида: «Иннаа лиллааҳи ва иннаа илайҳи рожиъуун» – Албатта биз Аллоҳникимиз ва албата Унинг ўзига қайтувчидирмиз, деб айтган сабрлиларга башорат беринг. Уларга Рабларидан салавот ва раҳмат бордир. Ўшаларгина ҳидоятланган кишилардир» (Бақара, 155-157 оятлар).\nСалафлардан бири мазкур оятда зикр қилинган уч неъматни назарда тутиб: «Аллоҳ таоло менга сабр қилишим эвазига дунё ва ундаги нарсалардан яхшироқ бўлган уч нарсани ваъда қилган бўлса-ю, мен нега сабр қила олмаслигим керак», дегани нақл қилинган.\n7) Мусибатланган одамнинг мартабаси кўтарилади\nРасулуллоҳ соллаллоҳу алайҳи ва саллам дедилар: «Аллоҳ таоло бандаси учун бир мартабани тақдир қилган (ва банда унга ета олмаган) бўлса, Аллоҳ таоло уни танаси, мулки ё фарзандида (мусибат билан) имтиҳон қилади. Кейин унга сабр беради. Ҳатто уни Ўзи тақдир қилган мартабага етказади».\nШунинг учун ҳам баъзи уламолар: «Мусибатга таъзия билдиргандан кўра қозонилган улкан савоб билан табриклаш яхшироқ», деган экан.\nАллоҳ таоло хонадонингизни тарк этган маййитни раҳматига олсин, қабрини кенг ва мунаввар айласин ҳамда уни Ўз раҳмати ила жаннатига киритсин. Албатта Аллоҳ дуоларни эшитувчи ва ижобат қилувчи зотдир.\nМусибатланган дўстим! Вафот этган яқинингиз учун дуоларингизни дариғ тутманг. Зеро у дуоларингизга муҳтождир. Унинг ҳаққига қиладиган дуоларингиздан кўра бошқа яхшироқ нарсани унга совға қилолмайсиз.\nАллоҳ таоло Пайғамбаримизга, у зотнинг аҳли-оиласи ва барча саҳобаларига салавот ва саломлар йўлласин.\n Ибн Саъд ривояти. Албоний саҳиҳ деган.\n Абу Довуд ривояти, ҳасан ҳадис.\n Ибн Ҳажар: «Асарни Табарий “жаййид” (ҳасан) санад билан келтирган», деган.\n Ибн Можа ривояти. Бувсирий ҳадис санадини саҳиҳ деган.\n Абу Довуд ривояти. Албоний саҳиҳ деган.


Ироқлик зобитлар ҳибсга олинди\n15 апрел 2021, Тошкент вақти: 16:47\nИроқ расмийларига кўра, мамлакат Ички ишлар вазирлигининг 20 дан ортиқ ходими собиқ президент Саддам Ҳусайннинг Баас партиясини қайта тиклашга уринганлик айби билан ҳибсга олинган.\nИчки ишлар вазирлигининг матбуот вакили генерал Абдул Карим Халаф кейинги бир неча кун ичида Ал-Ауда гуруҳига аъзоликда гумон қилиниб, 23 киши ҳибсга олинганини маълум қилди. Мазкур гуруҳнинг Баас партиясини қайта тузишни мақсад қилгани айтилади.\nГенерал Халафга кўра, ҳисбга олинган зобитлар “Ироқ адлия тизими назоратида сўроқ қилинмоқда.”\nИчки ишлар вазирлигининг жамоатчилик билан алоқа қилиш бўлими раҳбари Алъа ат-Таий ҳибсга олинганлар изларни йўқотиш мақсадида вазирлик биносига ўт қўймоқчи бўлган, деди.


Аҳоли ва иқтисодиёт тармоқларини қўллаб-қувватлаш чоралари (...)\nЎзбекистон Республикаси Президенти Шавкат Мирзиёев раислигида 19 март куни коронавирус пандемиясининг аҳоли турмуш даражаси ва иқтисодиёт тармоқларига салбий таъсирини юмшатиш масалаларига бағишланган видеоселектор йиғилиши бўлиб ўтди.\nБугунги шароитда саноат корхоналари, тадбиркорлар ва экспортёрлар биздан аниқ ва самарали чоралар кутмоқда. Шу боис иқтисодиётда ҳисоб-китоб қилинаётган йўқотишлар ўрнини қоплаш учун захира яратиш ва макроиқтисодий барқарорликни таъминлаш ҳукуматнинг асосий вазифаси бўлиши зарур, – деди Шавкат Мирзиёев.\nБу борадаги ишларни самарали ташкил этиш мақсадида Президентимиз коронавирус пандемияси ва глобал инқирозли ҳодисаларнинг иқтисодиёт тармоқларига салбий таъсирини юмшатиш бўйича биринчи навбатдаги чора-тадбирлар тўғрисида фармон қабул қилди. Ҳужжатга асосан, Инқирозга қарши жамғарма тузилиб, унда 10 триллион сўм шакллантирилади.\nЙиғилишда фармонда белгиланган долзарб вазифаларни амалга ошириш, пандемиянинг иқтисодиётга салбий таъсирини юмшатиш масалалари муҳокама қилинди.\nКоронавирус тарқалашининг олдини олиш, шифохоналарни дори, ҳимоя ва диагностика воситалари билан таъминлаш, карантин харажатларини ўз вақтида молиялаштириш зарурлиги таъкидланди.\nЮртимизда коронавирусга қарши курашиш ишларига қарийб 5,5 минг нафар тиббиёт ходими жалб этилган. Уларни моддий ва маънавий қўллаб-қувватлаб, ойлик маошига қўшимча 120 фоиз устама тўлаш бўйича кўрсатмалар берилди.\nКасалланганларни ўз вақтида аниқлаш ва профилактикага эътиборни кучайтириш, бунинг учун барча ҳудудий юқумли касалликлар шифохоналарини экспресс-тестлар билан таъминлаш муҳимлиги қайд этилди.\nИчки ишлар вазирлиги ва Миллий гвардияга карантинга олинган фуқаролар назоратини таъминлаш юклатилди.\nКоронавирус таъсири энг юқори бўлган иқтисодиёт тармоқларига солиқ таътиллари ва кредит қарзлари бўйича имтиёзлар бериш, бюджет ссудалари ажратиш юзасидан вазифалар белгиланди.\nМасалан, меҳмонхона бизнесида 90 миллиард сўмлик, транспорт-логистика соҳасида 650 миллиард сўмлик, умумий овқатланиш муассасаларида 180 миллиард сўмлик, ташқи савдо корхоналарида 3,6 триллион сўмлик кредитларни қайтариш имконияти пасаймоқда. Туристик фирма ва меҳмонхоналар ҳар бир сайёҳ учун кунига 2-3 доллардан туризм йиғими тўлаб келмоқда.\nШу боис ушбу корхоналарнинг кредит муддатларини узайтириш, туристик йиғимлар ундиришни вақтинча тўхтатиш бўйича кўрсатма берилди.\nҲокимларга иқтисодий қийинчиликка дуч келган корхоналардан маҳаллий солиқларни ундиришни 6 ойгача кечиктириш ваколати берилади.\nШунингдек, якка тартибдаги тадбиркорларнинг даромад солиғи, фермерларнинг сув солиғи 50 фоизга камайтирилади. Бунда маҳаллий бюджетдаги йўқотишлар республика бюджетидан қоплаб берилади.\nЙил якунига қадар солиқ текширувларига мораторий эълон қилинади ва қийналган корхоналарга солиқ қарзлари учун пеня ҳисоблаш тўхтатилади. Бундай қийин шароитда тадбиркорни бирорта текширувчи безовта қилмайди.\nХалқаро савдодаги вазиятни инобатга олиб, экспорт-импорт бўйича кечиктирилган қарздорликка жарима қўлламаслик, “яшил йўлак”лардан маҳсулот ўтказишни кўпайтириш, юк ташишда юзага келаётган масалаларни оператив ҳал этиб бориш бўйича топшириқлар берилди.\n– Ҳозирги ҳолатда баъзи корхоналарнинг солиқ тушадиган базаси камайиши табиий. Лекин бу камомад нима ҳисобидан қопланиши бўйича мутасаддиларда кундалик таҳлил ва сўров бўлиши шарт, – деди Президент.\nЙиғилишда аҳолини ижтимоий ҳимоялаш масаласига ҳам алоҳида эътибор қаратилди. Карантинга ёпилган муассасалар ходимлари, карантиндаги фуқаролар ва уларга қаровчиларнинг ҳуқуқларини таъминлаш, ижтимоий нафақа олувчилар сонини камида 10 фоизга ёки 60 мингтага ошириш бўйича вазифалар қўйилди.\nКарантиндаги фарзандларига қараётган ота-оналарни ишдан бўшатишга мутлақо йўл қўйилмайди. Уларга вақтинча меҳнатга лаёқатсизлик нафақаси юз фоиз тўлаб берилади.\nМактабгача таълим муассасалари ва умумтаълим мактаблари фаолияти тўхтаб турган даврда тарбияланувчилар ва бошланғич синф ўқувчиларининг ота-оналарига ёки уларнинг ўрнини босувчи шахсларга йиллик меҳнат таътилидан фойдаланишнинг йиллик режасидан қатъи назар йиллик меҳнат таътили тақдим этилади.\nИқтисодий фаоллик пасайган пайтда аҳоли бандлиги масаласи алоҳида эътибор талаб этади. Шу боис Инқирозга қарши жамғармадан Жамоат ишлари жамғармасига қўшимча 200 миллиард сўм ажратилади. Ушбу маблағлар одамларни иш билан таъминлаш, бунинг учун маҳаллаларда қўшимча инфратузилма объектлари қуришга йўналтирилади. Шунингдек, Тадбиркорлик фаолиятини қўллаб-қувватлаш давлат жамғармасига 500 миллиард сўм қўшимча маблағ берилиб, иш ўринлари яратадиган бизнес субъектларга кўмаклашилади.\nУшбу чора-тадбирларни сифатли бажариш мақсадида Бош вазир раҳбарлигида Инқирозга қарши республика комиссияси тузилиши белгиланди. Ушбу комиссия 22 мартдан бошлаб икки ой давомида ҳар бир туман ва шаҳарда коронавирусга қарши курашиш, саноат, хизмат кўрсатиш, савдо, транспорт, логистика ва бошқа корхоналарни барқарор ишлатиш масалаларини ҳал қилиб боради.\nВазирлар Маҳкамаси ҳузуридаги Давлат захираларини бошқариш қўмитасига бозорлардаги нарх-навонинг ўзгаришини кузатиб бориб, мавжуд захирадан қўшимча маҳсулотларини савдога чиқариш бўйича топшириқ берилди.\nЙиғилишда муҳокама қилинган масалалар юзасидан мутасаддилар ахборот берди.


Тошкентдаги кафеда кучли ёнғин юз берди - 25.06.2021, Sputnik Ўзбекистон\nТошкентдаги кафеда кучли ёнғин юз берди\n“Peggy ‘ s Bar & Grill” МЧЖ биноси ва унга туташ бўлган уйда ёнғин содир бўлди. 25.06.2021, Sputnik Ўзбекистон\nТОШКЕНТ, 25 июн — Sputnik. Бугун соат 14:20да Тошкент шаҳар Яшнобод тумани С.Машхадий кўчасида жойлашган “Peggy ‘ s Bar & Grill” МЧЖ биноси ва унга туташ бўлган уйда ёнғин содир бўлаётганлиги тўғрисида Тошкент шаҳар Фавқулодда вазиятлар бошқармасига хабар келиб тушди.Воқеа жойига 4 та ёнғин-қутқарув экипажи соат 14:27да етиб борган. Ёнғин соат 14:48да ўраб олиниб, соат 15:03да батамом ўчирилди.Ёнғиндан “PEGAS BAR GRIL” МЧЖ биносининг 120 кв.м майдонида ички ва том қисми ҳамда унга туташ бўлган уйнинг 30 кв.м майдонида том қисми ёниб зарарланган.Қутқарувчиларнинг тезкор ҳаракатлари натижасида 90 кв.м майдон сақлаб қолинган. Ҳодиса оқибатида жабрланган ва халок бўлганлар йўқ. Ҳозирда ёнғин сабаби ва келтирилган моддий зарар миқдори аниқланмоқда.Дастлабки терговолди суриштирув ишлари олиб борилмоқда.\nфавқулодда вазиятлар вазирлиги (фвв), тошкент, ёнғин\n17:38 25.06.2021 (янгиланди: 18:47 13.07.2021)\n“Peggy ‘ s Bar & Grill” МЧЖ биноси ва унга туташ бўлган уйда ёнғин содир бўлди.\nТОШКЕНТ, 25 июн — Sputnik. Бугун соат 14:20да Тошкент шаҳар Яшнобод тумани С.Машхадий кўчасида жойлашган “Peggy ‘ s Bar & Grill” МЧЖ биноси ва унга туташ бўлган уйда ёнғин содир бўлаётганлиги тўғрисида Тошкент шаҳар Фавқулодда вазиятлар бошқармасига хабар келиб тушди.\nВоқеа жойига 4 та ёнғин-қутқарув экипажи соат 14:27да етиб борган. Ёнғин соат 14:48да ўраб олиниб, соат 15:03да батамом ўчирилди.\nКармана туманидаги оҳак цехида кучли ёнғин юз берди – ишчи ҳалок бўлди\nЁнғиндан “PEGAS BAR GRIL” МЧЖ биносининг 120 кв.м майдонида ички ва том қисми ҳамда унга туташ бўлган уйнинг 30 кв.м майдонида том қисми ёниб зарарланган.\nҚутқарувчиларнинг тезкор ҳаракатлари натижасида 90 кв.м майдон сақлаб қолинган.\nҲодиса оқибатида жабрланган ва халок бўлганлар йўқ. Ҳозирда ёнғин сабаби ва келтирилган моддий зарар миқдори аниқланмоқда.\nДастлабки терговолди суриштирув ишлари олиб борилмоқда.


Шанба, 01 Январ\n2022 йилнинг илк кунлари – шанба ва якшанбада Европа миллий чемпионатлари орасидаги энг етакчи икки лига – Англия Премьер-лигаси ва Испания Ла Лигасида тур ўйинлари ўтказилади. Tribuna.uz дам олиш кунларида гранд клублар иштирокидаги қуйидаги 5 қарама-қаршиликни ўтказиб юбормасликни тавсия қилади.\n1 январь (шанба)\nКўҳна қитъада янги йилнинг илк ўйини Лондонда ўтказилади. «Эмирейтс» ўйингоҳида Премьер-лиганинг айни дамдаги энг яхши спорт формасида бўлган икки жамоаси - «Арсенал» ва «Манчестер Сити» ўзаро тўқнашади. Устоз ва шогирд саналмиш Гвардиола ҳамда Артетанинг тўқнашувларида Пеп АПЛда Микелдан ҳар доим устун келган бўлса-да, бу сафар «шаҳарликлар»ни яққол фаворит сифатида кўрсатиш қийин. Зеро, «Арсенал» кетма-кет 5 ўйинида 5та ғалабага эришди. Ушбу ўйинлардаги голлар нисбати 19:2 эканлигини инобатга олсак, Артета шогирдлари испаниялик мураббий қўл остидаги энг яхши спорт формасига кирганини кўрсатмоқда. Икки ой олдин турнир жадвалида 10-ўринларда юрган «канонирлар» ҳозирда 4-ўрингача кўтарилишга эришишди.\nАПЛда «Арсенал»дан кўра каттароқ ғалабали серияга эга бўлиб турган ягона жамоа - «Манчестер Сити»дир. Гвардиола шогирдлари турнирда кетма-кет 10та ғалабага эришиб, жадвалда 8 очколик фарқ билан яққол пешқадамга айланган. «Шаҳарликлар» сўнгги 4 ўйинда рақиблар дарвозасига нақ 18та (!) гол киритишди. Таққослашингиз учун, 8-ўриндаги «Вулверҳемптон» бу мавсум АПЛда 13та гол киритган.\n«Арсенал» АПЛ доирасида сўнгги марта 2015 йилда «Сити»ни мағлуб эта олган. Шундан буён 6 йил давомида ўтаётган учрашувларнинг иккитасида дуранг қайд этилган бўлса, қолган барча баҳсларда манчестерликларнинг қўли баланд келган. «Арсенал»нинг айни дамдаги ҳолатидан келиб чиқиб айтиш мумкинки, Лондон клуби ҳозирда 7 йиллик нохуш анъанасини бузишга ҳар қачонгидан яқинроқ.\n2 январь (якшанба)\nЧемпионлик учун курашда асосий фаворит саналган «Челси» ва «Ливерпуль» «Boxing day»даги очко йўқотишлардан сўнг пешқадам «Сити»дан катта фарқ билан ортда қолишмоқда. Бу сафарги ўзаро ўйин улар учун навбатдаги синов бўлади. Ғолиб жамоа «шаҳарликлар»ни таъқиб этишда давом этса, мағлуб чемпионлик курашидан чиқиши ҳеч гап эмас.\nТухель шогирдлари АПЛ доирасидаги сўнгги 4 ўйиндан фақат биттасида ғалаба қозона олишди, қолган ўйинларда эса дуранг қайд этилди. Жамоа натижасига германиялик мураббийнинг Ромелу Лукаку билан муносабати совуқлашганидан кўра, коронавирус билан боғлиқ муаммолар жиддийроқ таъсир қилди, дейиш мумкин.\nКлопп жамоаси захирадаги ўйин эвазига фарқни қисқартириш имкониятига эга бўлса-да, коронавирус билан боғлиқ вазият бу клуб натижаларига ҳам салбий таъсир этмоқда. «Ливерпуль» сўнгги икки ўйинида «Тоттенҳэм» билан дуранг қайд этган, «Лестер»га эса мағлуб бўлди. «Челси»га қарши ўйин олдидан эса Юрген Клопп клубнинг яна уч нафар аъзосида инфекция аниқланганини билдирди.\nУшбу жамоаларнинг мавсумдаги ўзаро биринчи ўйини «Энфилд»да ўтиб, «Челси» баҳсда камчиликда қолганига қарамай, томонлар 1:1 ҳисобида мавсумдаги энг яхши ўйинлардан бирини намойиш этишганди. Таркибдаги муаммоларга қарамай, бу сафарги тўқнашув ҳам шиддат ваъда қилмоқда.\nЛа Лига. 19-тур\nАнглиядан фарқли равишда Испания жамоаларида коронавирус билан боғлиқ вазият авж олаётганига қарамай, Ла Лига ўйинларни бекор қилиш ҳақида ҳали эълон қилмади. Пешқадам «Реал» «Хетафе»га сафар олдидан навбатдаги 4 ўйинчиси - Тибо Куртуа, Федерико Вальверде, Эдуардо Камавинга ва Винисиус Жуниор инфекция сабабли сафдан чиққанини эълон қилган эди. Унгача эса 20 декабрь куни Марко Асенсио, Гарет Бэйл, Марсело, Модрич, Лунин ва Родриго топширган тест мусбат натижа берганди. 30 декабрь куни эса Йович ҳам айнан вирус сабабли сафдан чиққан. 16-ўринда бораётган «Хетафе»га қарши баҳсда мадридликлар бош мураббийи Карло Анчелотти энг аввало ғалаба қозониш эмас, кўпроқ таркибни ким билан тўлдиришни ўйлаётган бўлса ажаб эмас.\nЎйин бошланиш вақти: 20:15\nАмалдаги чемпион «Атлетико» қониқарсиз натижалари сабабли бешликни ҳам тарк этишга яқин турганди. Энди эса жамоанинг муаммолари янада кўпайди. Турнир жадвалида ёнма-ён бораётган «Райо Вальекано»га қарши учрашувда мадридликлар бош мураббий Диего Симеоне таркибни карантинда ўтириб тузишга мажбур бўлади. Ундан ташқари, жамоанинг етакчи ўйинчилари – Антуан Гризманн, Жоао Фелиш, Коке ва Эктор Эррера ҳам коронавирус юқтиргани сабабли 30 декабрь куни ўзини яккалаш тартибига ўтказилган. Шундай экан, «матрасчилар» асосий рақиблари бўлиб турган жамоага қарши ўйиндан олдин аллақачон жиддий муаммоларга учраган. Ўйиндаги вазият қандай кўриниш олишини якшанба куни билиб оламиз.\nЛа Лигада коронавирусдан энг кўп жабр чекаётган жамоа - «Барселона» бўлиб турибди. Хавининг таркибдаги муаммолари тобора оғирлашмоқда. Ла Лига доирасидаги сўнгги 4 ўйинда бор йўғи битта ғалабага эришган Хави «Мальорка» билан ўйинга сафар қилиш олдидан уч очко эмас, энг аввало таркибни кимлар билан тўлдириш ҳақида бош қотирмоқда.\nКаталония клуби коронавирус ўчоғига айлангач, Мальоркадаги ўйин олдидан таркибда 9 нафар соғлом ўйинчи қолган. Клубнинг 10 нафар футболчиси топширган тест мусбат натижа берган. Covid-19 инфекцияси сабабли Филиппе Коутиньо, Сержиньо Дест, Абде Эззальзули, Жорди Альба, Дани Алвес, Клеман Лангле, Самюэль Умтити, Алекс Бальде, Усмон Дембеле ва Гави сафдан чиққани маълум қилинганди. Улар ўзини яккалаш тартибига ўтказилган. 9 нафар соғлом футболчидан эса 2 нафари дарвозабонлар – Марк-Андре тер Стеген, Нето, Оскар Мингеса, Эрик Гарсия, Жерар Пике, Рональд Араухо, Френки де Йонг, Рики Пуч ва Люк де Йонг. Ла Лига регламентига кўра, клуб ўйин қайдномаси учун зарур бўлган 13 нафар футболчидан иборат рўйхатни жамоа академияси ўйинчиларини жалб этиш орқали тўлдириши мумкин бўлади. Муаммолардан боши чиқмаётган Хавининг навбатдаги қийин синовдан қандай ўтиши барча учун қизиқ.\n1 январь: Уотфорд – Тоттенҳэм (20:00), Кристал Пэлас – Вест Ҳэм (22:30).\n2 январь: Брентфорд – Астон Вилла (19:00), Лидс – Бёрнли (19:00), Эвертон – Брайтон (19:00).\n3 январь: МЮ – Вулверҳэмптон (22:30).


Легионеримиз “Шахтёр”дан кетадими? - Zamin.uz\n23:30 / 21.03.2021\nЛегионеримиз “Шахтёр”дан кетадими?\nБеларусь чемпиони – “Шахтёр” жорий мавсумда ҳам чемпионлик унвонини муносиб ҳимоя қилмоқда. Солигорскликлар дастлаб, ўз уйида “Минск”ни 1:0 ҳисобида енгган бўлса, кейинги баҳсда “Энергетик-БГУ” майдонидан 2:1 ҳисобидаги ғалаба билан қайтди.\nБу йил “Шахтёр”да Бекободнинг “Металлург” жамоасидан таклиф қилинган Шаҳзод Убайдуллаев тўп тепмоқда. У биринчи учрашувда захирадан майдонга тушиб, ўн дақиқа ўйнаганди. Кейинги баҳсда асосий таркибга киритилди. Бу баҳсда ҳамюртимиз пенальти ишлади. Бироқ, иккинчи бўлим бошида захирага олинди.\nАслида чемпионат ўйинларидан олдин Шаҳзод Убайдуллаев бошқа жамоага берилиши ҳақида хабарлар тарқатилганди. Бу мавзу ҳамон долзарб. Беларуслик журналистлар ўйиндан кейинги матбуот анжуманида ўзбекистонлик легионернинг жамоадаги ўрни ҳақида бош мураббий Роман Григорчукка савол беришди.\n- Аввало учрашувда уч очко олганимиздан мамнунлигимизни айтишни истардим. Рақибимиз кучли жамоа эканини билардик. Улар тезкор, мақсад сари интилувчан ва кўп нарсага қодир футболчиларга эга. Ғалаба қозонган бўлсак-да, бу учрашувдан ўзимиз учун етарлича хулосалар чиқардик. Биз биринчи бўлимда икки тўп фарқи билан олдинда бораётган ҳолатда рақибни тиз чўктиришимиз керак эди. Иккинчи таймда ҳаммаси аксинча бўлди, - деди “Шахтёр” бош мураббийи Роман Григорчук.\n“Шахтёр” аввал тўрт ҳимоячи, кейин учта марказий ҳимоячи билан ўйнади...\n- Тактика ҳақида гапирсак, кам бўлса-да, хатога йўл қўйдик. Йигитлар қандай айтилган бўлса, шундай ўйнади. Уларга ҳеч қандай эътирозим йўқ.\n- Тактика рақибга қараб танландими?\n- Буни турлича изоҳлаш мумкин. Ҳужум уюштиришда рақибнинг заиф томонларини инобатга оламиз. Ҳимояланишда эса, рақибнинг имкониятларини чуқур ўрганиб чиқиб, ўйин ташкил қиламиз.\n- Ҳужумдаги учлик – Игорь Стасевич, Дембо Дарбо ва Шаҳзод Убайдуллаев позицияларини кўп алмаштиришди. Бу сизнинг қарорингизми ёки ўзларининг ташаббусими?\n- Ҳужумкор футболчилар жойини кўп алмаштириб ўйнаши керак. Лекин бу учликдагилардан Шаҳзод ва Дембо кўпроқ ўрин алмашиши керак эди. Стасевич бошқа позицияга ўтиб қолган вазиятлар ҳам кузатилди.\n- Убайдуллаевнинг “Энергетик-БГУ”га ижарага берилиши ҳақида кўп гапирилди. Унинг “Шахтёр”да қолиши ҳал бўлдими?\n- У йиғинларнинг бошидан биз билан бирга ва унга ишонч билдирамиз. Лекин янги чемпионатга кимдир тезроқ, бошқаси секинроқ мослашишини инобатга олиш кераклигини ҳам тушунишимиз ва инобатга олишимиз шарт. Ҳозирча, Шаҳзод ўзини кўрсатиши учун ўйин амалиётини тақдим қиляпмиз.\nДарҳақиқат, Шаҳзод Убайдуллаев жорий йилнинг январь ойида “Шахтёр” таклифини қабул қилиб, солигорскликлар билан бир йиллик шартнома имзолади.\nМавсумолди тайёргарлик машғулотларида ёш ҳужумчимиз фаол иштирок этди. Бирлашган Араб Амирликларида ташкил қилинган йиғинда тўртта гол билан жамоа тўпурари бўлди. Убайдуллаев ўртоқлик учрашувларида Арманистоннинг “Пюник”, Россиянинг “Родина”, Бирлашган Араб Амирликлари вакили – “Лива” ва “Дубай Сити” жамоалари дарвозасини ишғол қилди. “Замин” янгиликларини “Youtube”да кузатиб боринг\nЯнгиликлар » Спорт » Легионеримиз “Шахтёр”дан кетадими?


Бешариқ шахар ҳудудидан кесиб ўтувчи Умумфойдаланувда бўлган автомобил йўлларига 3.27, 3.28 йўл белгиларини ўрнатиш тўғрисида.\n11175 Хокимият Бешарыкского района 14/12/2019 29/12/2019 0\nБешариқ шахар ҳудудидан кесиб ўтувчи\nУмумфойдаланувда бўлган автомобил йўлларига\n3.27, 3.28 йўл белгиларини ўрнатиш тўғрисида.\nБешариқ шахар марказидан кесиб ўтувчи умумфойдаланувда бўлган 4К-923 "Яйпан - Рапкон - Бешарик - Чилмахрам" 24-26 километрлар оралиғида, 4К -923 А "Бешарик шахрига" 2-4 кмлар оралиғида, 4К- 897 "Бешариқ-Оқтовуқ-Чорвоқтўронғигача-Халқобод" 0-1 километрлар оралиғида автомобиль йўллари йўл харакат ҳавфсизлигини таъминлаш ва автомобиль йўлларидан фойдаланувчиларга қулайлик яратиш мақсадида\n4К - 923 "Яйпан - Рапкон - Бешарик - Чилмахрам" 24-26 километрлар оралиғида 6 та жойга, 4К -923 А "Бешарик шахрига" 2-4 км оралиғида 6 та жойга,\n4К–897 "Бешариқ-Оқтовўқ-Чорвоқтўронғигача-Халкобод" автомобил йўлининг 0-1 км оралиғига 2 та жойга Йўл харакат ҳавфсизлигини таъминлаш, йўл фойдаланувчи ахолига қулайлик яратиш ва кўзда тутилган тирбандликларни олдини олиш мақсадида 3.27, 3.28 “Ахборот кўрсаттувчи” йўл белгилари ва 7.21 “қўшимча ахборот ишора” йўл белгиси ўрнатилиш таъминлансин (Аниқ манзили қарорга илова қилинали).\nЙўл белгиларини ўрнатиш учун туман ИИБ бошлиғи А.Асқаров, туман ҳокимининг ўринбосари А.Абдурахмонов, туман ИИБ ЙХХБ раҳбари А.Эркабоев, Бешариқ ТЙФУК директори А.Аманов, туман архитектура ва қурилиш бўлими бошлиғи Ш.Турсиматов.\n3. Ушбу қарорнинг бажарилишини назорат қилиш туман ҳокими ўринбосари\nА.Абдурахмонов зиммасига юклатилсин.\nБешариқ туман ҳокими: Р.К.Жўраев.\nБешариқ тумани хокимининг\n“____”__________ 2019 йил\n4К - 897"Бешариқ-Оқтовуқ-Чорвоқтўронғигача-Халқобод" ПК 06+60 га 5.28 чап томон 500 м – 7.2.1 кўшимча билан (Дехқон бозори олди) 2 та.\n4К - 897" Бешариқ-Оқтовуқ-Чорвоқтўронғигача-Халқобод " ПК 0 + 05 га 5.28 ўнг томон 500 м – 7.2.1 кўшимча билан (Дехқон бозори олди) 2 та.\n4К - 923 "Яйпан - Рапқон - Бешариқ - Чилмахрам" ПК 249+00 ўнг томонга 5.28 300 м - 7.2.1 қўшимча билан (Турон савдо МЧЖ олди) 2 та.\n4К - 923 "Яйпан - Рапқон - Бешарик - Чилмахрам" ПК 252+00 ўнг томон 5.28 300 м 7.2.1 қўшимча билан (Турон савдо МЧЖ олди) 2 та.\n4К - 923 "Яйпан - Рапқон - Бешарик - Чилмахрам" ПК 254+00 чап томон 5.28 300 м 7.2.1 қўшимча билан (Коллеж олди) 2 та.\n4К -923 А "Бешарик шахрига" 3 кмдан 4 кмга зарур қисмига 5.28, 5.27 ва 7.2.1 қўшимча билан (Ишонч кридит савдо, Халқ банки, ДХХ, Бахт уйи, Асл тўйхона, туман Суди олд қисмларига.


“Шарқий Қуддус Фаластин пойтахти бўлиши керак” « Ўзбекистон Халқ Ҳаракати\n“Шарқий Қуддус Фаластин пойтахти бўлиши керак”\n13 December 2017 - 22:47\nБи-Би-Си радиосининг хабар беришича, Истанбулдаги анжуманда 57 мусулмон давлатлари раҳбарлари дунёни “Фаластинни мустақил давлат ва шарқий Қуддусни унинг ишғол остидаги пойтахти” деб тан олишга чақирувчи баённомани имзолашган.\nИсломий ҳамкорлик ташкилотининг баённомасида АҚШ Президенти Дональд Трампнинг Қуддусни Исроилнинг пойтахти, деб тан олиш ҳақидаги қарори “кучга эга эмас” деб айтилади.\nУнга кўра, Трампнинг қарори Вашингтон Яқин Шарқ тинчлик жараёнидаги ролидан воз кечаётганини англатади.\nФаластин раҳбари Маҳмуд Аббос БМТ бош воситачилик ролини ўзига олиши кераклигини айтган.\nАббосга кўра, Америка можарода Исроилнинг тарафини олгани боис, бундан буён унинг воситачилик ролини қабул қилиб бўлмайди.\nИслом ҳамкорлик ташкилотининг Қуддус муносабати билан чақирилган Истанбулдаги фавқулодда анжуманида Фаластин раҳбари Маҳмуд Аббос билан бирга 48 давлатдан вакиллар, жумладан, 16 давлат раҳбарлари иштирок этган.\nЎзбекистон анжуманга Олий Мажлис Сенати раиси Ниғматилла Йўлдошевни йўллаган.\nАнжуманнинг очилишида Фаластин раҳбари Маҳмуд Аббос билан бирга журналистларга гапирган Эрдўғон Исроил “террорчи давлат” экани ва Трамп эълон қилган қарорнинг “кучи йўқ”лигини айтган.\n“Кўп гапнинг кераги йўқ. Қуддуснинг қадимий кўчаларида бир неча дақиқа айланган одам унинг ишғол остида эканини англаб етади. Зотан, ишғол остида бўлган шаҳар билан боғлиқ бу каби қарорнинг ҳеч қандай ҳукми йўқдир”, – деб айтган Президент Эрдўғон.\nЎзбекистон ҳозиргача АҚШнинг Қуддусни Исроил пойтахти деб эълон қилиши юзасидан ҳеч қандай расмий баёнот бермаган.\nАксар мусулмон давлатлари Президент Трампнинг қарорини қоралашган.\nФаластин ва дунё бўйлаб айни қарорга қарши норозилик намойишлари ўтмоқда.


Авваламбор, мана шундай қутлуғ кунда сиз, азизларни ва бутун халқимизни энг улуғ ва энг азиз байрамимиз — Мустақиллик куни билан чин қалбимдан самимий табриклаб, ўзимнинг энг эзгу тилакларимни билдиришга рухсат бергайсиз.\nШу кундан эътиборан жаҳон харитасида янги мустақил ва суверен давлат — Ўзбекистон Республикаси пайдо бўлди.\nЖонажон Ватанимизнинг кўп минг йиллик тарихида янги давр — эркинлик ва озодлик, миллий тикланиш ва тараққиёт даври бошланди.\nНасиб этса, 2018 йил 30 январда — у киши туғилган кунга 80 йил тўладиган санада Қарши шаҳрида Биринчи Президентимизга ҳайкал ўрнатиш, Самарқанд шаҳрида ёдгорлик мажмуаси барпо этиш ишларини тўла якунига етказиб, уларнинг ҳам тантанали очилиш маросимларини ўтказамиз.\nҲаракатлар стратегиясида «Халқ давлат идораларига эмас, балки давлат органлари халқимизга хизмат қилиши керак» деган тамойил давлат сиёсатининг энг устувор йўналишларидан бирига айлангани албатта бежиз эмас.\nМамлакатимизнинг барқарор тараққиётини таъминлаш мақсадида «Халқ бой бўлса, давлат ҳам бой ва қудратли бўлади» деган тамойилдан келиб чиқиб, бугунги кунда юртимизда ишбилармонлик ва тадбиркорлик муҳитини тубдан яхшилаш учун янги имконият ва имтиёзлар яратилмоқда.\nУзоқ йиллардан буён халқимизни қийнаб келаётган ўткир бир муаммо — арзон уй-жойлар масаласини ҳал этиш мақсадида биз 2017-2021 йилларга мўлжалланган алоҳида дастур қабул қилдик.\nЖумладан, кейинги пайтда маҳалла тизими, «Нуроний» жамғармаси, Хотин-қизлар қўмитаси, ёшлар ташкилоти фаолиятини такомиллаштириш бўйича қабул қилинган фармон ва қарорлар ўзининг дастлабки натижасини бераётганини таъкидлаш лозим.\nЧунки мамлакатимизнинг тақдири ва келажаги учун масъулиятни ўз зиммасига олишга, бу йўлда бор билим ва салоҳиятини сафарбар этишга қодир бўлган, азму шижоатли ёшларни тарбиялаб вояга етказиш — биз учун энг муҳим масаладир.\nШунингдек, бу борада бизни энг кўп ўйлантираётган масалалардан бири — мактабгача таълим тизими тубдан ислоҳ қилинмоқда.\nБиз бир ҳаётий ҳақиқатни ҳеч қачон унутмаслигимиз керак. Яъни хато қилган, йўлдан адашган одамни «ёмон» деб четга суриб қўйсак, у ёмон бўлиб қолаверади. Ёмонни яхши қилиш, уни дўстга айлантириш — бу фақат соғлом жамиятнинг қўлидан келади.\nОдамлар ҳаётдан рози бўлиши учун\n10:54, 14.06.2018 ✔33\nЎзбекистон Республикаси Президенти Шавкат Мирзиёев 12-13 июнь кунлари Фарғона вилоятига ташриф буюрди.\nВатани севмоқ иймондандир\n10:53, 14.06.2018 ✔35\nУлар бюрократиянинг не-не тўсиқларига дуч келиб, йиллар мобайнида шу оддий паспортга эга бўлолмаган...\n14:50, 07.06.2018 ✔61\n✔ 33  10:54, 14.06.2018\n✔ 35  10:53, 14.06.2018\n✔ 61  14:50, 07.06.2018\n✔ 67  14:49, 07.06.2018\nОКЕАН ОРТИГА ТАРИХИЙ ТАШРИФ\nҲамкорлик, музокаралар ва битимлар\nЎзбекистон Республикаси Президенти Шавкат Мирзиёев Америка Қўшма Штатлари Президенти Дональд Трампнинг таклифига биноан 2018 йил 15 май куни илк расмий ташриф билан Вашингтонга келди, дея хабар бермоқда ЎзА махсус мухбири.\n✔ 82  16:47, 17.05.2018


“Олмалиқ ҳақиқати” ижтимоий-сиёсий газетаси тарихи — OLMALIQ HAYOTI\n“Олмалиқ ҳақиқати” ижтимоий-сиёсий газетаси тарихи\n“Олмалиқ ҳақиқати” ижтимоий-сиёсий газетаси 1991 йил 4 январда ташкил топган. Унинг биринчи муҳаррири Ғайрат САЛИМБОЕВ ўз атрофига шижоатли ёшлардан иборат жамоани бирлаштирди. Ўша пайтлари газета ҳафтада икки маротаба чоп этилган бўлиб, унда шаҳар янгиликлари, ижтимоий-сиёсий ҳаётидаги ўзгаришлар, корхона ва ташкилотлардаги иш жараёнлари ёритилган.\n2001 йилга келиб, шу жамоада мухбир вазифасида ишлаб келган Ойсара ДАДАЕВА бош муҳаррир этиб тайинланди. У иқтисодий етишмовчилик даврида мураккаб вазият бўлишига қарамасдан даврий нашрни ўз вақтида муштарийлар қўлига етиб боришини таъминлади. Қалами ўткир ижодкор Ойсара Дадаева кадрлар етишмовчилиги бўлган қийин пайтларда ҳам газетани сифатли чиқишига эриша олди.\n2006 йилда Ойсара Дадаеванинг Олмалиқ “КМК” АЖ муассислигидаги Ахборот хизмати бошлиғи лавозимига ўтганидан сўнг, шу жамоада меҳнат қилиб келаётган журналист Камола УМАРАЛИЕВА “Олмалиқ ҳақиқати” газетасига бош муҳаррир этиб тайинланди. Камола Умаралиева талабчан, жонкуяр ўз ишини севадиган фидойи раҳбар эди. У барча ходимлар билан самимий ва дўстона муносабатда бўлиб, кадларни ҳар томонлама қўллаб-қувватлашга интилди. Газетанинг савиясини янада ошириш мақсадида “Қурама” бадиий-адабий кўнгилочар нашрининг саҳифалар қаторига қўшилиши муштарийлар сонини янада орттирди.\n2012 йилдан газета бош муҳаррири бўлган Шерзод ТИЛОВБЕРДИЕВ таҳририят биносини капитал таъмирлашга эришди. Шу билан бирга у газетанинг моддий- техник базасини янгилаб, ходимлар учун қулай шароитлар яратди. Шерзод Тиловбердиев ҳам талабчан раҳбарлардан бўлиб, ходимларнинг тартиб-қоидаларга қатъий амал қилишларини истарди. У раҳбарлик қилган пайтда “Қурама” бадиий-адабий кўнгилочар нашрига бироз ўзгартириш киритиб “Қурама+ТV”га айлантирди. Шундан сўнг бу саҳифаларда кўнгилочар материаллар ёнидан теледастурлар ҳам ўрин олди.\nБугунги кунда шу жамоада мухбир вазифасида ишлаб келган журналист Дилфуза РЎЗИЕВА 2015 йил охиридан бошлаб, йилданҳам аввалги раҳбарлардек иш юритишга интилмоқда. У ҳам ходимларни ўз вақтида рағбатлантириб, газета савияси унинг ўқимишли бўлиши учун жон куйдирмоқда. У юзага келган муаммо ва низоларни қонун йўли билан чора кўриб, ҳал этади. Кадрлар масаласига алоҳида ёндошувчи Дилфуза Рўзиева ички тартиб қоидаларга барча ходимлар бирдек бўйсунишини истайди. Чунки тартиб бор жойдагина ривожланишга эришиш мумкин.


Меҳрибонлик уйидаги жонкуярлик | ҚИРҒИЗИСТОН ЯНГИЛИКЛАРИ\nМеҳрибонлик уйидаги жонкуярлик\nҲаётнинг энг оғир ва аянчли синови, бу ёлғизликдир. Ота-онадан ажраб етим қолишлик, бу икки қўлинг ва икки оёғинг йўқ бўлиши билан баробар. Бундайин тубсиз синовдан қочиб-қутилишлик ҳамманинг ҳам қўлидан келавермайди.\nЛекин ҳаётда иродаси мустаҳкам инсонлар ҳам бор. Ана шундай инсонлардан бири бу Кристина Бакаева. У 2 ёшида ота-онасидан ажраб «Олтин уя» меҳрибонлик уйига келган. Ҳаётнинг синовларига бош эгмаган Кристина 18 йил давомида болалар уйида ўқиб, тарбия олди. Мусиқага бўлган қизиқиши туфайли вояга етгач, мусиқа ўқув курсини тамомлайди.\n20 ёшида эса Бийназар исмли йигитга турмушга чиқди. Ҳозирги кунда улар эндигина 6 ойлик Исмаил исмли боланинг меҳрибон ота-онаси. Бироқ Кристина ҳам, турмуш ўртоғи ҳам ишсиз бўлганлиги сабаб, яшаш шароити оғир эканлигини айтади.\n"Ўқишни тамомлаб, иш топа олмадим. Жуда қийин аҳволда кун кечиряпмиз. Лекин ҳаммаси яхши бўлишига ишонаман. Биз ҳали етук инсонлар бўламиз, фақат сабр керак", – дейди ўзини ишонтириб Кристина.\nЕтим болалар 18 ёшга тўлгандан кейин болалар уйини тарк этишлари керак, лекин Кристина 20 ёшга тўлган бўлсада, мустақил ҳаётга шароити йўқ бўлганлигидан ҳали ҳам болалар уйида яшашни давом этдирмоқда.\n"Ахир етим бўлсам, борар жойим, бирон-бир яқиним, қариндошим йўқ бўлса, қаерга ҳам бораман? Яхшиси мен шу ерда, меҳрибон ойимни олдиларида қоламан", - дейди Кристина.\n“Олтин уя” меҳрибонлик уйининг директори Тамара опа Токтомаметова бу ердаги болалар учун дўст, дугона, сирдош, маслахатчи, асосийси меҳрибон Онага айланиб улгирган. Болалар Тамара опани “ойи” деб чақиришади.\n"Булар бизнинг ойимиз. Кулсак бирга кулади, йиғласак – йиғлайди, оғриб қолсак, биз билан тенг оғрийди. Бизга ёзиш, ўқишни ҳаттоки чиройли сўзлашни ҳам улар ўргатган. Биз ойимизни жуда яхши кўрамиз, улар жуда меҳрибонлар", – суҳбатга қўшилади яна бир болакай.\nКристина каби ота-онасидан ажраб қолган етим болалар, «Олтин уя» меҳрибонлик уйида 15 дан ортиқ.\n"Бизнинг меҳрибонлик уйида умуман ота-онасиз қолган, ҳеч кимга кераги йўқ бўлган болалар тарбия олади. «Олтин уя» меҳрибонлик уйи 12 кишига мўлжалланган, лекин бугунги кунда болаларнинг сони 15 дан ортиқ. Чунки остонага келган болаларни қайтариб юборолмаймиз, шунинг учун иложи борича уларни қабул қилишга харакат қиламиз", - дейди меҳрибонлик уйининг директори Тамара Токтомаметова.\n“Олтин уя” мехрибонлик уйи 2006 йили Тамара Токтомаметова томонидан очилган. Тарбияланувчилар бу ерда яшаш билан бирга юқори даражали муаллимлар қўлида таълим ҳам олишади.\n"Болаларга бу ерда инглиз, рус, корейс тиллари ўргатилади, бундан ташқари болалар учун атайин театр студияси ҳам бор. Уларни ўқиб, билим олишлари яхши. Бироқ уларни кийим-кечаги учун мэрия тарафидан оз пул ажратилади, шунинг учун ўзим томонимдан ҳам ҳаражат қилишимга тўғри келади. Бир боланинг бир кунлик овқатланиши учун 80 сом ажратилади, бу жуда оз, болалар учун камлик қилади", - ўксинади Тамара Токтомаметова.\nЖамиятимизда охирги вақтда фарзандини ташлаб кетувчи оналар сони ортиб бормоқда. Чақалоғини бағрига босиб, уни ёмонликдан муҳофаза қилиш ўрнига ахлатхоналарга ташлаб кетувчи аёлларга Тамара опа Токтомаметованинг ачингиси келади. Опанинг сўзига кўра, гўдак хидини англай олмаган она ҳаттоки аёл деб хам аталиши мумкин эмас. Бундайларни “аёл қиёфасидаги махлуқ” деб атайди мехрибон Она.\nМуаллиф: Акхад Ортиков\nАввалги мақолаФранцуз футболининг афсонавий ўйинчиси Карамбё Қирғизистонга келди [+ видео]\nНавбатдаги мақолаХроника: Намойишчилар Бишкек-Ўш йўлини тўсди


Ўзбекистон жанубий чегараларини мустаҳкамламоқда\n10:44 / 18.07.2015\nТолибон ва ИШИД гуруҳи жангарилари Афғонистоннинг шимолий вилоятларида фаоллаша бошлагани туфайли Ўзбекистон жанубий чегараларини мустаҳкамламоқда. Ўзбекистон чегарачилари Афғонистон билан 140 км ли чегаранинг хавфсиз эканлиги, ҳар қандай босқинчиларга қарши чора-тадбирлар кўрилганлигини айтмоқда. Бу ҳақда МДҲ чегара қўшинлари командирлари кенгашининг 18 июнь куни Душанбедаги конференцияси чоғида Ўзбекистон вакили баёнот берди.\nЎзбекистон чегара қўшинларининг яхши тайёргарлиги ва сергаклиги туфайли Афғонистон ҳудудидан гиёҳванд моддаларнинг ўтказилиши ҳам назорат остига олинди. Расмий маълумотларга қараганда, Афғонистон кўкнорининг фақат 1 фоизи Ўзбекистонга олиб ўтилган.\n“90-йиллар охирида Толибон ва Ўзбекистон ислом ҳаракатининг чегарага яқинлашиши жиддий хавотирларга сабаб бўлган эди, – дейди тошкентлик журналист Рустам Аҳмадуллин. – Жангариларнинг чегарани бузиб ўтиши таҳдиди мавжуд эди”.\n“Бугун эса Афғонистон чегараларида жангариларнинг тўпланиши ҳақидаги хабарлар унчалик катта хавотирга сабаб бўлмаяпти, – қўшимча қилади жамиятшунос Валерий Хан. – Охирги йилларда Ўзбекистон армияси минтақадаги энг катта кучга айланди”.\nБу фикрлар "Ўт қудрати" глобал индекси маълумотларига асосланади – у Ўзбекистон қуролли кучларини 2014 йили Марказий Осиёдаги энг кучли армия деб топган эди.\nШу билан бирга, Ўзбекистон чегараларида Тожикистон чегараларидагига нисбатан камроқ жангарилар тўпланган, деб хабар берди Ўзбекистон чегара хизмати штаби бошлиғи генерал-майор Носирбек Усмонбеков Душанбе конференцияси давомида.\nУсмонбеков апрель ойида Тожикистонда бўлиб, Хўжандда чегара қўшинлари ҳамкорлиги тўғрисидаги шартномани имзолади. Кучлар чегарадаги вазият бўйича ахборот алмашиб туришга келишиб олишди. Бу тарихий воқеа икки қўшни давлат чегара қисмлари командирлари ўртасида ўтказилган биринчи конференцияни юзага келтирди.\nШу билан бирга, ушбу давлатлар Афғонистон билан ҳам алоқаларини ривожлантириб бормоқда.\n“Ўзбекистон ва Тожикистон билан ҳамкорликнинг кенгайиши ўтган йилнинг сентябрида Афғонистонда янги ҳукуматнинг шаклланиши биланоқ унинг асосий истиқболлари йўналишларидан бирига айланди, – деди 23 июнь куни Афғонистон тадбиркорларининг Минск делегациясига раҳбарлик қилган президентнинг махсус вакили Шокри Коргар. – Ўзбекистон биз учун ўта муҳим аҳамият касб этади. Ўзбекистон бизни МДҲ темир йўл тармоғи билан бирлаштирадиган ягона давлатдир. Бундан ташқари, Ўзбекистон Кобул ва Мозори Шариф шаҳарларини электр қуввати билан таъминлайди”.


Эълон - Бесплатные объявления Ташкента | Подать объявление бесплатно\n-другие сферы занятий\nBy ttvabb Частное лицо\nЭълон «Texnik ta’minlash va butlash boshqarmasi» МЧЖ ва Давлат активларини бошқариш агентлиги таъсисчилигида бўлган «NEFTEGAZTRANNSERVIS» МЧЖ директор лавозимига номзод тайинлаш бўйича танлов эълон қилади Номзодларга қўйиладиган талаблар: 1-иқтисодиё...\nЦена : 2,180,000 сум\n«Texnik ta’minlash va butlash boshqarmasi» МЧЖ ва Давлат активларини бошқариш агентлиги таъсисчилигида бўлган «NEFTEGAZTRANNSERVIS» МЧЖ директор лавозимига номзод тайинлаш бўйича танлов эълон қилади\n1-иқтисодиёт мутахассислиги бўйича олий маълумотга эга бўлган;\n2-рахбарлик камида 3 (уч) йиллик иш стажига эга бўлган;\n3-интизомли, талабчан ва принципиалликка эга бўлиш;\n4-ўзбек, рус, тили-эркин мулоқат қилиши (Чет тилларни билиши);\n5-компьютер билимдонлиги-MS Office-ишончли фойдаланиш.\n6-нафақа ёшига тўлмаганлиги.\n7- соха бўйича 5 йиллик тажрибага эга бўлиши.\nИшнинг асосий шартлари:\n1-Иш тартиби: соат 9-00 дан 18-00 гача. Душнба-Жума\n2-Ўзбекистон Республикасининг Мехнат Кодекси бўйича расмийлаштирилади. Иш хақи: Штатлар жадвалига мувофиқ.\nОлий/ўрта махсус маълумот;\nМехнатни мухофаза қилиш, техника фавсизлиги, ишлаб-чиқариш санитарияси, ёнғин хафсизлиги ва саноат хафсизлиги қоидалари ва нормаларини билиш;\nЖамият фаолиятига тегишли Ўзбекистон Республикаси қонун актларини, Ўзбекистон Республикаси Вазирлар Махкамасининг қарорлари, Ўзбекистон Республикаси давлат активларини бошкариш Агентлиги, махаллий хокимлик органлари хамда бошка рахбарлик ва норматив хужжатларни, корпоратив бошкарув принципларини билиш;\nЖамият фаолияти сохасида раҳбарлик лавозимларида 5 йилдан кам бўлмаган муддат ичида тажрибага эга булиш.\n— тақдим этилган хужжатлар рўйхати ва алока маълумотлари кўрсатилган холда танловда иштирок этиш учун ариза;\n— шахсини тасдикловчи хужжат нусхаси, мехнат дафтарчаси нусхаси ёки мехнат тажрибасини тасдикловчи хужжат, олий/ўрта маълумот тўғрисидаги хужжат нусхаси, хамда қушимча маълумотга эга бўлганлиги тўғрисидаги хужжатлар нусхаси;\n— Танлов учун хужжатлар эълон берилган кундан бошлаб 10 кунлик муддатда қабул қилинади.\nХужжатларни қуйидаги манзиллар орқали юборишингиз мумкун.\nМанзил : Тошкент шаҳар, Яшнобод тумани, Уйсозлар кўчаи, 72а-уй\nЭлектрон манзил: ttvabb@mail.ru\n100 $ (Окончательная)\nКуплю швейные машины кондиционеры телевизоры всё и\nКуплю кондиционеры ковер паласы\nКуплю посуду хрусталь отрезы ткани 903477046


"Навоий вилоятининг тўртта туманида мактабгача таълим хизмати бепул бўлади" ... - UzNews.uz\n13 октября, 13:34 219 9\n✌ 13 октября, 20:08\nviloyatdagi kam taminlangan oilalar uchun ayni muddao bulibdi, yaxshi yangilik!\nHusrav Botirov 13 октября, 19:58\nБу ташаббус албатта ўзининг ижобий натижасини беради. Болаларга кўрсатилаётган ғамхўрлик учун ташаккур\nЖурабек Носиров 13 октября, 18:05\nАйникса вилоятдаги кам таминланган оилалар учун айни муддао булибди\nSam Ricks 13 октября, 17:22\nмобиль боғчалар фаолияти йўлга қўйилса қанчадан қанча болалар мактабга чиқишга тайёр бўлишади. аёллар ишлаш имкониятига эга бўлишади. шу билан бирга тадбиркорларга ҳам анча ёрдам қилишибти солиқдан озод қилиб.\nInson Jon 13 октября, 16:16\nшу қаторда чекка туманлардаги боғчаларни яхшилаб уларни хам бепул қилинса ёки ойлик тўловларини камроқ қилинса кўп ота-оналар болаларини берган бўларди. Чунки кўп чекка туманлардаги оилалар ойлик тўлови сабаб хам чиқармаслик холатлари тез-тез учраб туради.


Ўзбекистонда яқин кунларда иссиқ ҳаво ҳарорати кузатилади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистонда яқин кунларда иссиқ ҳаво ҳарорати кузатилади\t11:51, 06 июнь 2016\tЎзбекистонда яқин кунларда қуруқ ва иссиқ об-ҳаво кузатилади, дея хабар беради Гидрометеорология хизмати маркази.\nДушанба куни мамлакатда ҳавонинг ўзгариб туриши кутилмоқда, ёғингарчиликлар бўлмайди. Шамол 7-12 м/с тезликда эсади. Ҳаво ҳарорати +35…+40, жануб ва чўл ҳудудларида — +37…+42 даражага қадар кўтарилади.\nТошкентда ҳаво ўзгариб туради, ёғингарчиликлар кузатилмайди. Шамол тезлиги сониясига 3-8 метрга етади. Ҳарорат — +35…+37 даража.\nМамлакатнинг тоғли ҳудудларида ҳам ҳаво ўзгариб туради, ёғингарчиликлар кузатилмайди. Шамол тезлиги сониясига 7-12 метрни ташкил этади. Ҳарорат — +22…27.


Шариат ва табобат — KUKALDOSH.UZ\nАллоҳ таоло инсонга бир қанча бойликни неъмат ўлароқ ато этган. Шулар ичида энг катта бир бойлик борки, уни дунёдаги ҳеч бир нарса билан қиёслаб, алмаштириб бўлмайди. Бу сиҳат саломатлик неъматидир. Ҳар бир оқил инсоннинг вазифаси бу неъматнинг қадрига етиш ҳам жисмоний, ҳам маънавий жиҳатдан етукликка интилишдан иборат. Баʼзи вақтларда инсон бутун бойлигини сарфлаб боʼлса ҳам тани сиҳатликни топа олмайди. Бу борадаги ҳадиси шарифда эса қуйидагича эʼтироф қилинади:\nأبا هريرة يقول : قال رسول الله صلى الله عليه وسلم : » إن أول ما يسأل عنه يوم القيامة — يعني العبد من النعيم — ؟ أن يقال له : ألم نصح لك جسمك، ونرويك من الماء البارد ؟\nИмом Термизий Абу Ҳурайра розияллоҳу анҳудан ривоят қилнади: Пайгʼамбаримиз соллаллоҳу алайҳи васаллам: “Қиёмат куни бандадан энг аввал соʼраладиган неʼмат, унга, сенинг жисмингни сиҳҳатли қилган эмасмидик, сени совуқ сув ила сероб қилган эмасмидик? дейишликдир”, деганлар. (Термизий ривояти)\nСоғлом ҳаёт тарзи жамиятнинг маънавий қиёфасида ҳам муҳим ўрин тутади. Шу ўринда табиий бир савол туғилади: Инсон ҳаётини энг ижобий ҳолатга эриштириш учун нима қилиш керак ва бу борадаги муаммо ва масалаларни қандай ечиш керак? Бу саволларга жавоб бериш, уни атрофлича ўрганиш, изанишлар олиб бориш муҳим масала. Мавзунинг қанчалик аҳамиятли экани ҳам шунда. Бунинг учун эса яратган Роббимиз кўрсатмаларини чуқур англашимиз, суюкли ҳабабимиз суннатларида бардавомлик лозим ва шарт бўлади. Ҳар қандай инсон ожиз қолиб, бадан ва қалб хасталикларига ёʼлиққанда, дунёвий ва ухровий ночорликларга дучор боʼлганда оʼз-оʼзидан нажот ёʼлини истай бошлайди. Ҳар қандай чора-тадбирни қоʼллаб коʼради. Ниҳоят, ҳақиқий нажотни фақат Қурони каримдан топади. Қурʼони карим моʼмин-мусулмон ҳаётининг дастури боʼлиши билан бирга, унинг ҳар бир жисмоний ва руҳий хасталикларига шифо ҳамдир. Агар унинг шифобахшлигига шубҳа қилмасдан, ишонч ва камоли эʼтқод билан барча шартларини мукаммал бажарса, албатта коʼзлаган мақсадига етади\nАллоҳ азза ва жалла Қурʼони каримда марҳамат қилиб айтади:\n“Биз моʼминлар учун шифо ва раҳмат боʼлган Қурʼон оятларини нозил қилурмиз. (Лекин бу оятлар) золим-кофир кимсалрга фақат зиённи зиёда қилур”.(Исро сураси 81-оят)\nДемак инсон ҳар қандай жисмоний ёки руҳий касалликга йўлиқмасин унинг давоси албатта буюк шариатимиз бўлмиш Ислом динида ўз ечимини топади.\nДиний экстримистик оқимлар залолат ботқоғидир\nМавороуннаҳрдан етишиб чиққан тафсир уламолари


“KNAUF” компанияси Янги йил арафасида ўзбекистонлик бемор болажонларга совғалар ҳадя қилди - Халқ сўзи\n“KNAUF” компанияси Янги йил арафасида ўзбекистонлик бемор болажонларга совғалар ҳадя қилди\n13:57 27 Декабрь 2019 Жамият\n“Халқ сўзи ONLINE” Истам Иброҳимов/Бухоро. Ҳаётда шундай болалар борки, уларга ширинликлар, ўйинчоқлардан ҳам кўра муҳимроқ нарсалар керак.\nРеспубликамизда йирик лойиҳаларни рўёбга чиқаргани билан танилган “KNAUF” компанияси вакиллари “Болажонларга қандай совғалар ажратсак экан”, деган масала устида мулоҳаза юритар эканлар, ана шундай фикрга келишди. Шу хулоса уларни Соғлиқни сақлаш вазирлиги ҳузуридаги тиббий-ижтимоий хизматлар агентлигига қарашли Бухоро “Мурувват” ногиронлиги бўлган болалар учун интернат уйига бошлади.\n— Бу болажонларнинг саломатлигини қайтаришга қурбимиз етмайди, лекин уларга қўлимиздан келганича ёрдам кўрсатишимиз мумкин, — дейди “KNAUF”нинг мамлакатимиздаги корхоналари бош директори Дмитрий Дерипалко. — Мазкур маскан учун бадан увишишига қарши 30 та махсус тўшак ҳамда паст частотали “Радиус – 01 ФТ” тиббий ускунаси харид қилдик. Бу совғамиз болажонлар саломатлигининг яхшиланишига кўмак беради, деган умиддамиз.\nАйтиш жоизки, увишишга қарши матраслар фалажга учраган болалар танаси юмшоқ тўқималарининг жонсизланиши олдини олишга имкон беради. “Радиус – 01 ФТ” ускунаси эса бўғинлар оғриғи, яллиғланиш, қон айланишининг бузилиши каби нохуш ҳолатларда асқатади.\n— Бу совғаларнинг ҳар бири биз учун қадрли, — дейди муассаса раҳбари Шоира Шамсиева. — Масканимизда республикамизнинг барча ҳудудларидан келган ногиронлиги бўлган 280 нафар бола тарбияланмоқда. Уларнинг 134 нафари ётоқда. Бошқача айтганда, мустақил ҳаракатлана олмайди. “Радиус – 01 ФТ” тиббий ускунаси айниқса, шундай болажонларни даволашимизда сув ва ҳаводек зарур. Негаки, у биратўла учта операцияни бажара олади. Уни тўшакдаги бола ёнига этиб, муолажа ишларини олиб бориш мумкин. Ваҳоланки, мавжуд турдош тиббий ускуналар бир функцияли бўлиб, имкониятлари бир мунча чекланган. Яна бир жиҳати шундаки, “KNAUF” компанияси ҳадя қилган ускунада электруйқу муолажаси ҳам бор. У боланинг асаб тизимини тинчлантиради, тинч ва осойишта ухлашига имконият яратади.\nАйтиш ўринлики, совғаларни топшириш маросими бу ердаги Янги йил тадбирига уланиб кетди. Интернат уй жамоаси томонидан тайёрланган байрам дастури кўнгилларга бир дунё завқу шавқ бағишлади.